הוועדה לענייני ביקורת המדינה, כנסת 18, פרוטוקול מספר 174, 2011-05-16 11:00

יואל חסון: בוקר טוב לכולם.

יואל חסון: אני מתכבד לפתוח את ישיבת הוועדה לענייני ביקורת המדינה בנושא חוות דעת מבקר המדינה בעניין מצב קבר רבי שמעון בר יוחאי במירון מדצמבר 2008.

יואל חסון: זה דיון – לא יודע מספר כמה – שעשינו בנושא הזה שקבענו מתחילת כהונתי כאן כיושב ראש שנעקוב אחריו ונוודא שהדברים שם אכן פועלים כסדרם ומתוקנים.

יואל חסון: נמצאות אתנו כאן בנות סמינר אפרתה.

יואל חסון: ברוכות הבאות לוועדה לביקורת המדינה.

יואל חסון: נמצא איתנו גם שר התיירות סטס מיסז'ניקוב וגורמים נוספים.

יואל חסון: לפני כמה חודשים היה לנו דיון שבו פירטנו ובדקנו את הנושאים שהיו שם גם לקראת המסקנות על האירוע שהיה.

יואל חסון: במוצאי שבת הקרובה יש לנו האירוע הגדול הצפוי שם- -

סטס מיסז'ניקוב: תלוי את מי שואלים.

אורי מקלב: - - -

יואל חסון: אבל הרי לא רק היום ידעו שזה הולך ליפול בשבת, אז למה התעוררו עכשיו, איפה היו קודם?

יואל חסון: מה קרה?

אורי מקלב: בשנה שעברה ניסו להגיע להבנות, והיה שיפור, אבל לא לגמרי.

אורי מקלב: בכל אופן זה גרם להרבה חילולי שבת.

אורי מקלב: הפעם יש התעוררות.

אורי מקלב: אנחנו מתקדמים כל הזמן.

יואל חסון: אתה אולי תודיע לנו מתי האירוע יתקיים, כשיידעו להתכונן אליו.

אורי מקלב: כרגע מדובר על מוצאי שבת.

נועז בר-ניר: האשכנזים במוצאי שבת, הספרדים ביום ראשון בערב.

סטס מיסז'ניקוב: מדינת ישראל – המאה ה-21.

אורי מקלב: לא תהיה הדלקה במוצאי שבת, אבל עשרות אלפים נמצאים במירון כבר לפני שבת.

אורי מקלב: האירוע מתחיל כבר ביום חמישי.

אורי מקלב: היו"ר יואל חסון: אוקיי, תודה.

אורי מקלב: יוסי הירש, נציג המבקר, אתה רוצה להגיד משהו בתחילת הדברים?

יוסי הירש: אני רק רוצה לציין שבדצמבר 2008 הגשנו חוות דעת, לפי בקשת הוועדה לענייני ביקורת המדינה.

יוסי הירש: ב-15 בנובמבר דיווחנו.

יוסי הירש: לצערי, אני עדיין מדגיש את מה שעדיין טעון תיקון, ואני מניח שאנשים יגידו מה נעשה.

יוסי הירש: אנחנו כרגע בעיצומה של ביקורת מעקב.

יוסי הירש: אנחנו נשמח לא לכתוב ביקורת מעקב, אלא בעצם אולי להודיע לוועדה שהכול תוקן, אבל לפי ההתנהלות ולפי השיחות עם האנשים, יש עוד הרבה מה לעשות.

יוסי הירש: אחד הנושאים שקשורים לל"ג בעומר הוא ההמלצה שלנו להקים שטחי קמפינג כדי שאנשים יוכלו להתחבר לתשתיות – עדיין אין; תב"ע – כדי להקים נקודת משטרה – אין; רישיונות עסק ממשרד הבריאות– אין.

יוסי הירש: זאת אומרת הרבה דברים עדיין חסרים.

יוסי הירש: נשמע את האנשים.

יואל חסון: תודה.

יואל חסון: נשמע את שר התיירות.

יואל חסון: בבקשה.

סטס מיסז'ניקוב: בוקר טוב, אדוני היושב ראש, בוקר טוב לכל הנוכחים.

סטס מיסז'ניקוב: אני שמח שהמושב הזה נפתח בנושא מאוד חשוב.

סטס מיסז'ניקוב: אני אומר את זה דווקא כאדם חילוני שנפלה בחלקו הזכות לטפל בקבר שהוא אחד המקומות הקדושים ביותר לעם היהודי ובאירוע שהוא אחד הקדושים לעם היהודי.

סטס מיסז'ניקוב: אני מדגיש שדווקא כאדם חילוני אני מרגיש זכות גדולה.

סטס מיסז'ניקוב: זאת השנה השלישית כשר התיירות שאני מתכוון לטפל אישית בהילולת ל"ג בעומר סביב קבר הרשב"י.

סטס מיסז'ניקוב: במהלך השנתיים וחצי שאני בתפקיד התוודעתי לכל מיני בעיות של המקום גם בניהול השוטף וגם בארגון ל"ג בעומר.

סטס מיסז'ניקוב: אנחנו מכירים את דוח המבקר – קראנו אותו לעומק ולרוחב ופעלנו לפי המלצותיו והערותיו.

סטס מיסז'ניקוב: כמובן, אנחנו מכירים גם את הנושאים שעלו בדיון האחרון שהתקיים אצלך, אדוני היושב ראש, פה בוועדה.

סטס מיסז'ניקוב: אני רוצה להגיד כמה דברים: ראשית, בואו נפריד בין ארגון ההילולה שמתקיימת במוצאי שבת הקרובה, אני מקווה – לפחות על-פי הנוסח המקורי.

סטס מיסז'ניקוב: בנימת הציניות אני רוצה להגיד שצריך לשים קץ לכל השטויות האלה – נוסח ספרדי / אשכנזי, לעשות הילולה במקום קדוש כזה במאה ה-21 במדינת ישראל.

סטס מיסז'ניקוב: לי זה צורם.

אורי מקלב: אתה רוצה לעשות סוף לבית הכנסת הספרדי ולבית הכנסת האשכנזי?

אורי מקלב: אתה לא רוצה לעשות סוף לדבר כזה.

אורי מקלב: להילולות האלה יש מסורת ספרדית בעניין ויש מסורת אשכנזית בעניין, וטוב שיש לנו קהילות.

סטס מיסז'ניקוב: לא, לא, לא.

סטס מיסז'ניקוב: הדלקות בהר מירון – אין לזה קשר למוצא, דת, גזע, מין וצבע עור.

אורי מקלב: הפוך- - -

סטס מיסז'ניקוב: אני, חלילה, לא מתיימר לבטל נוסח ספרדי או נוסח אשכנזי, אבל אירוע מקודש לעם היהודי במקום מספר שתיים המתויר מבחינת העם היהודי אחרי הכותל המערבי – אני חושב שאנחנו צריכים להתכנס כולנו, ולא משנה אם אנחנו ספרדים או אשכנזים - -

אורי מקלב: אני רק רוצה להגיד, אדוני השר, שאתה פועל רבות בעניין קבר רב שמעון בר-יוחאי, לאו דווקא בעניין האירוע.

אורי מקלב: דע לך שחלק מהשירים והריקודים שמתקיימים בל"ג בעומר הם מבדואים שהיו מגיעים למקום, וגם המנגינות והריקודים לקוחים מהמקומות האלה.

אורי מקלב: עד כדי כך.

אורי מקלב: עוד לפני שנים האירוע היה של יהודים, ודאי של ספרדים ושל אשכנזים יחד, ולא רק זה – היו גם מגיעים רבים, לאו דווקא יהודים.

סטס מיסז'ניקוב: תודה, אורי, מכל מלמדיי השכלתי.

סטס מיסז'ניקוב: כמו בפעמיים הקודמות אני אהיה בלילה של ל"ג בעומר.

סטס מיסז'ניקוב: אני אעשה מחר סיור, כי אני תמיד עושה "חזרה גנרלית" לקראת האירוע, ובו אני מכנס את כל הגורמים המעורבים בדבר, כולל מתנ"א, משטרת מחוז צפון, מד"א, תחנת כיבוי אש, המועצה האזורית ומושב מירון, המרכז לפיתוח המקומות הקדושים, גורמים ממשרד התיירות.

סטס מיסז'ניקוב: כולם יהיו מחר באודיטוריום הגדול על ההר.

סטס מיסז'ניקוב: אנחנו נראה עד כמה אנחנו ערוכים גם להילולה הזאת.

סטס מיסז'ניקוב: מהילולה להילולה השתפרנו מאוד.

סטס מיסז'ניקוב: עשינו כמה דברים, ולעומת הביקורת בדוח של 2008 האירועים השתפרו פלאים משנה לשנה.

סטס מיסז'ניקוב: גם אתם ציינתם את זה.

סטס מיסז'ניקוב: ועדת החמישה שמנהלת את אתר רשב"י ברמה היומיומית ומכינה אותו להילולות מונתה מתוקף החלטת הממשלה ב-2008.

סטס מיסז'ניקוב: אני החלפתי בה את היושב ראש ומיניתי כשנכנסתי לתפקיד את אינג'ינר אלכס וז'ניצר שהיה אז מנכ"ל מע"צ, לעמוד בראשה.

סטס מיסז'ניקוב: אלכס ויז'ניצר, לצערי, נמצא בחו"ל, אבל מגיע לו הרבה מאוד תודות על מה שקרה באזור הזה - -

יואל חסון: נמצאת פה איילת עציון שעובדת איתו.

סטס מיסז'ניקוב: נכון.

סטס מיסז'ניקוב: אלכס עשה עבודת קודש בשנתיים וחצי האלה, החל מאותה מנהרה שמבטיחה בטיחות להולכי רגל, תאורה, חניונים, ביוב, גידור, חזות הקבר – נעשתה שם עבודה פשוט מדהימה.

סטס מיסז'ניקוב: מאות אלפי האנשים שמגיעים לשם להילולה מרגישים את ההבדל, וההילולה מתקיימת מצוין.

סטס מיסז'ניקוב: אני נמצא שם דרך קבע כל הלילה שם, ואני עוקב באופן אישי אחר ההתרחשויות.

סטס מיסז'ניקוב: זה לילה ארוך, אבל מי שלא הגיע מעולם להילולה של ל"ג בעומר בקבר רשב"י – מומלץ.

סטס מיסז'ניקוב: חוויה יחידה במינה.

סטס מיסז'ניקוב: לגבי הניהול השוטף של המקום:

סטס מיסז'ניקוב: חלק מהמסקנות של מבקר המדינה לא יושמו מכיוון שעד לאחרונה לא הייתה הפקעה של הקרקע בידי המדינה, ולכן משרד הפנים לא יכול היה לקבוע תב"ע.

סטס מיסז'ניקוב: אם אין תב"ע אי אפשר גם לשים תחנת משטרה קבועה, אי אפשר להכשיר את הקמפינג, אי אפשר אפילו לשים תחנת מד"א, אלא להשתמש בישיבת הסדר בני עקיבא כמקום זמני לתחנת מד"א.

סטס מיסז'ניקוב: ב-5 במאי שר האוצר חתם על צו ההפקעה שייכנס לתוקף תוך 120 יום.

סטס מיסז'ניקוב: מיד בעקבות זה משרד התיירות הכין – זה בשלבים האחרונים של הכנת התב"ע- - רב הכותל הגיע.

סטס מיסז'ניקוב: ברוכים הבאים.

יואל חסון: רב הכותל, יש לנו פה מקום בשבילך.

סטס מיסז'ניקוב: הוא רב הכותל והמקומות הקדושים, כמובן.

קריאה: רב משרד התיירות.

נועז בר-ניר: נאמץ אותו בשמחה.

סטס מיסז'ניקוב: רבנו.

סטס מיסז'ניקוב: גם ידידנו וחברנו.

יואל חסון: אפשר לקרוא לו "רבנו".

סטס מיסז'ניקוב: תוך 120 יום צו ההפקעה ייכנס לתוקפו.

סטס מיסז'ניקוב: משרד התיירות בשלבים האחרונים של הכנת תב"ע למקום הזה, כולל כל הדברים שצוינו בדוח המבקר, וברגע שצו ההפקעה ייכנס לתוקף אני מאוד מקווה ומאמין ששר הפנים יחתום על התב"ע לאותו אזור, ואז כל הליקויים שהוזכרו בדוח מבקר המדינה – ייושמו.

סטס מיסז'ניקוב: אני חייב לציין שהמרכז למקומות הקדושים שאחראי על המקום הזה עושה עבודה יוצאת מן הכלל.

סטס מיסז'ניקוב: אני הפצתי דוח איך אנחנו מתחזקים ומפעילים את כל המקומות הקדושים שנמצאים בשליטת משרד התיירות או תחת מרכז המקומות הקדושים.

סטס מיסז'ניקוב: זה לא רק כסף תקציבי, זה כסף שמגויס מתרומות, ומר שווינגר פועל הרבה מאוד בתחום גיוס התרומות.

סטס מיסז'ניקוב: לפי מה שכתבתי בדוח, ואני אשמח לשלוח אותו גם לך, אדוני היושב ראש – כל המקומות הקדושים – התחזוקה שלהם, השימור שלהם ושיפור החזות שלהם השתפרו פלאים וכך גם קבר רשב"י.

סטס מיסז'ניקוב: מאז שנכנסתי לתפקיד אנחנו משקיעים כ-7 מיליון שקל בתשתיות זמניות לקראת הילולת ל"ג בעומר.

סטס מיסז'ניקוב: אבל אנחנו מכינים עכשיו הצעת החלטה לממשלה באיגום תקציב של 30 מיליון שקל לתשתיות קבועות אשר יהפכו את המקום הזה לנגיש הרבה יותר ובטוח יותר, ויפחיתו – אם לא בצורה ליניארית, אז בצורה די דרמטית – את כל העלויות הזמניות שאנחנו מגייסים כל שנה.

סטס מיסז'ניקוב: כרגע עדיין תלויות באוויר השאלות על מי יושת כל התקציב הזה, ואיך הוא יתחלק.

סטס מיסז'ניקוב: אבל עקרונית יש הסכמה.

סטס מיסז'ניקוב: אם זה יקרה אתם תראו גם שינוי לא רק בהילולת ל"ג בעומר שמתקיימת פעם בשנה, אלא גם בניהול השוטף של המקום.

סטס מיסז'ניקוב: תודה רבה.

יואל חסון: אדוני השר, אני רוצה לשאול אותך, ברשותך, איך עובד משרד התיירות עם ועדת החמישה?

יואל חסון: יש סנכרון?

יואל חסון: זה עובד טוב?

יואל חסון: יש בעיה של סמכויות?

יואל חסון: יש מחלוקות?

סטס מיסז'ניקוב: תיאום מלא.

סטס מיסז'ניקוב: יושב פה מנכ"ל משרד התיירות נועז בר-ניר שפעם בחודשיים מקיים ועדת תיאום וישיבות תיאום עם כל הגורמים המעורבים, עם אלכס ויז'ניצר.

סטס מיסז'ניקוב: יש סינכרון מלא.

סטס מיסז'ניקוב: אחד הדברים הלא פופולאריים שם במקום, אבל מאוד פופולריים גם מבחינת משטרת ישראל וגם מבחינת כל הגורמים המעורבים הוא שביטלתי את כל אישורי הכניסה להר לאדמו"רים ורבנים עם הרכב הפרטי, כי היו הרבה מאוד אישורי כניסה – וסליחה על הביטוי – התפתחה גם איזושהי מסחרה של היתרי כניסה במשך השנים.

סטס מיסז'ניקוב: ביטלנו את כל זה.

יואל חסון: אז מה, האדמו"רים עולים ברגל?

סטס מיסז'ניקוב: רק לפי הרשימות שמשטרת ישראל מצוידת בהם מראש, יש כניסה עם רכבים פרטיים.

סטס מיסז'ניקוב: כל השאר עולים עם השאטלים שאנחנו מעמידים בחניונים שהוסדרו והוכשרו לכך.

סטס מיסז'ניקוב: כל המכובדים עולים עם השאטלים כמו כל עם ישראל.

סטס מיסז'ניקוב: כך גם נמנעות הרבה מאוד מהתאונות.

סטס מיסז'ניקוב: לפני שנתיים הייתה תאונה מחרידה של משפחה שיצאה מל"ג בעומר, ובגלל ההמולה והעייפות נמחקה כל המשפחה.

סטס מיסז'ניקוב: בשנה שעברה, ברוך השם, לא היו כאלה מקרים, ואני מקווה שגם לא יהיו להבא.

יואל חסון: אדוני, אחד הדברים המרכזיים שהיו בדוח הוא שאין אחראי אירוע.

יואל חסון: אין מישהו אחד שמטפל באירוע ונושא באחריות מ-א' עד ת' – גוף, אדם, קבוצה.

יואל חסון: אני מבין שגם לקראת האירוע הזה אנחנו לא נמצאים במקום הזה שניתן יהיה להגיד מי אחראי.

יואל חסון: זאת תקלה שהופיעה בדוח הקודם ולא תוקנה אז, ונראה לי שגם לא מתוקנת עכשיו.

אליהו ישי: סליחה, אדוני, זאת לא הייתה תקלה, ואמרנו שלעולם לא יהיה ממונה על האירוע.

אליהו ישי: הכרזנו את זה גם אז- -

יואל חסון: מי אתה?

אליהו ישי: אני מהלשכה המשפטית במשרד התיירות.

אליהו ישי: לאורך כל הדרך הכרזנו שלא יהיה מנהל לאירוע.

יואל חסון: אני רוצה להבהיר לך משהו קטן: א', התפרצת באמצע השאלה לשר עצמו, ותאפשר לו לענות- -

אליהו ישי: אני מתנצל.

יואל חסון: שנית, יכול להיות שהכרזת, אבל יש דוח מבקר מדינה שקבע שצריך להיות אחראי.

יואל חסון: אם המשרד שלך היה חושב, כמו שאתה חושב בנחישות כזאת, שלא צריך להיות אחראי אחד, עוד בשלב הטיוטות של הדוח היה צריך לשכנע את מבקר המדינה מדוע לא צריך.

אליהו ישי: זה מה שטענו.

אליהו ישי: לא שכנענו, אבל טענו.

יואל חסון: לא שכנעתם את מבקר המדינה, ולכן המלצת מבקר המדינה היא המלצה קובעת וצריך לתת לה הצדק סביר למה לא, ונראה לי שלא יהיה הצדק סביר , וגם בפעם הקודמת הסכמנו שאין הצדק סביר.

יואל חסון: אגב, לא נראה לי הגיוני שבסדר גודל של אירוע כזה – ענק, משמעותי, מורכב – אין אחראי.

יואל חסון: זה נראה לי לא הגיוני, זה פשוט לא קיים בשום סדר גודל.

יואל חסון: אתה רוצה להעיר משהו, יוסי?

יוסי הירש: אנחנו עדיין עומדים מאחורי הדוח, ולמעשה, אנחנו מסתמכים על החוק.

יוסי הירש: זה מתחייב בחוק הבטיחות במקומות ציבוריים.

יוסי הירש: אני לא חושב שהמצאנו כאן את הגלגל- -

יואל חסון: אין כאן בכלל שיקול דעת, אתה אומר.

יוסי הירש: לפי דעתי, לא.

יואל חסון: תודה.

יואל חסון: השר, בבקשה.

סטס מיסז'ניקוב: הנושא טעון ורגיש, ולכן עורך דין ליפשיץ לא התאפק והתפרץ לתוך דבריי.

סטס מיסז'ניקוב: אבל תלוי למה אתם מתכוונים.

סטס מיסז'ניקוב: אם אתם מתכוונים שיהיה אחראי-על על האירוע, אז יש אחראי-על – קוראים לו משרד התיירות ושר התיירות.

סטס מיסז'ניקוב: להצלחות יש הרבה אבות.

סטס מיסז'ניקוב: הכישלון הוא תמיד יתום.

סטס מיסז'ניקוב: עד עכשיו, אני מקיש על העץ, ל"ג בעומר, לפחות בתקופתי, עבר בצורה מצוינת.

סטס מיסז'ניקוב: שיבחו אותי והיללו אותי, ואני יודע שאם חלילה יקרה משהו אחר אני אקבל בדיוק בהפוכה.

סטס מיסז'ניקוב: אבל יש אב אחד לניהול האירוע הזה – קוראים לו משרד התיירות ושר התיירות.

סטס מיסז'ניקוב: לכן אנחנו גם עושים את כל הכינוסים של כל הגורמים האחראיים- -

יואל חסון: אני חייב להגיד לך שזה חידוש.

סטס מיסז'ניקוב: למה?

יואל חסון: כי בפעם הקודמת זה לא נאמר לנו בצורה כזאת.

יואל חסון: אני מקבל את זה, מעולה.

יואל חסון: אם אתה אומר, זה בסדר.

סטס מיסז'ניקוב: אם אתם מתכוונים שצריך להיות מפיק לאירוע הזה כמו שיש לכל קונצרט או לכל מופע של יום העצמאות וכדומה – זה פשוט לא יכול להיות.

סטס מיסז'ניקוב: תחשבו בהיגיון: אם יש כישלון, והמפיק חושב שצריך לבטל את האירוע – האם יש לו שיקול דעת לבטל אירוע כזה?

סטס מיסז'ניקוב: תחשבו.

סטס מיסז'ניקוב: כמו שיש לו שיקול דעת לבטל קונצרט או מופע – האם יש לו שיקול דעת לבטל את הילולת ל"ג בעומר?

סטס מיסז'ניקוב: הרי אתם מבינים שאין לו שיקול דעת כזה.

יוסי הירש: יש לו שנה להתכונן.

סטס מיסז'ניקוב: יש לו שנה להתכונן, למה?

יוסי הירש: לאירוע הזה.

סטס מיסז'ניקוב: אדוני, מבחינת התיאומים של כל הגורמים האחראיים שם – מתנ"א, משטרת ישראל, מד"א, כיבוי אש ועוד הרבה גורמים – המנכ"ל מקיים התייעצויות שוטפות עם ועדת החמישה ועם כל הגורמים, וגם אני נכנס לתמונה בשלב כלשהו, ואני נמצא שם פיזית כדי לבדוק את זה.

סטס מיסז'ניקוב: כדי להתכונן למסעי אוטובוסים ספורדיים מכל רחבי הארץ, אתה לעולם לא תדע מהי כמות האנשים.

סטס מיסז'ניקוב: אפשר ללמוד את זה, כמובן, תוך כדי אקסטרפולציה משנים עברו, אבל לעולם לא תדע כמה אוטובוסים תשלח עיריית בני-ברק, כמה אוטובוסים תשלח ישיבה כזאת או אחרת, מתי הם יגיעו, וכמו שקרה השנה – איך אפשר להתכונן לפסק הלכה שיצאה מפיו של הרב עובדיה יוסף שבכלל אנחנו מפצלים את זה עכשיו ליומיים?

אורי מקלב: אומר השר שגם אם לא יהיה אחראי על האירוע, יאסרו על אנשים להגיע?

אורי מקלב: כשאתה מבטל קונצרט, ואין מישהו אחראי – אתה מבטל את הקונצרט ולא מגיעים, אתה לא מאפשר להגיע.

אורי מקלב: מישהו יעלה על הדעת שאם השר יגיד שהוא לא יכול לקחת אחריות על מה שקורה השנה, מישהו יעמוד בכבישים וימנע ממאות אלפי אנשים לעלות?

אורי מקלב: זאת הטענה המרכזית.

סטס מיסז'ניקוב: לא יכול להיות פה מפיק-על כי למפיק-על אין סמכויות, הוא לא יכול להתכונן במהלך השנה למה שקורה הלילה- -

יואל חסון: אחראי על הקיום, לא על הביטול.

סטס מיסז'ניקוב: אז אני שוב אומר:

סטס מיסז'ניקוב: אנחנו האינטגרטור מבחינת כל הגורמים המעורבים לעניין קיום האירוע; על הסדר הציבורי אחראית משטרת ישראל; ועל תנועה זורמת אחראית מתנ"א.

סטס מיסז'ניקוב: על כל החלק אחראי מישהו אחר – אנחנו אינטגרטור ואחראי-על; על הספורדיות של ההגעה אף אחד לא יכול להיות אחראי, והמפיק מיותר.

נועז בר-ניר: לא מוכרים פה כרטיסים, אין אפשרות לעצור אנשים.

נועז בר-ניר: יש פה גם שאלה של היבטים כספיים גדולים מאוד, כך שאם יהיה גורם מפיק אחד הוא יצטרך לקחת את זה לאחריות כוללת.

יואל חסון: למרתון תל-אביב אין כרטיסים, יכולים להגיע גם 20 אלף רצים ויכולים להגיע גם 50 אלף רצים.

נועז בר-ניר: לא, יש רישום בתשלום מסודר, יש מגבלות.

יואל חסון: אבל ברגע האחרון אנשים מצטרפים למרוץ הזה.

יואל חסון: אני יכול לתת לך עוד דוגמאות.

יואל חסון: האווירה הזאת כלפי האירוע הזה שהוא כאילו אירוע ספונטני- -

סטס מיסז'ניקוב: יואל, תבקר שם פעם.

יואל חסון: אני הייתי שם.

יואל חסון: אני יודע שזה אירוע שהאווירה שלו היא ספונטנית, אבל הוא לא באמת ספונטני.

יואל חסון: כולם יודעים שהוא מתקיים, כולם יודעים שבאה לשם כמות אדירה של אנשים.

יואל חסון: אז נכון, 30 אלף מול עשרת אלפים- -

סטס מיסז'ניקוב: איזה 30 אלף?

סטס מיסז'ניקוב: שמואל, כמה מגיעים לשם?

שמואל רבינוביץ': 400 אלף איש.

סטס מיסז'ניקוב: חצי מיליון איש.

יואל חסון: אז יש הבדל בין 400 אלף לבין 380 אלף?

יואל חסון: אף אחד לא יודע, אבל יודעים שזה סדר גודל של מאות אלפים.

נועז בר-ניר: אין אפשרות להגביל אנשים, זה אירוע ספונטני- -

יואל חסון: אף אחד לא ביקש להגביל.

נועז בר-ניר: - - אין אפשרות לקבל החלטה מחר שאם לא עומדים בתנאים מסוימים זה לא יתקיים כי זה יתקיים גם אם הגורם המפיק לא ירצה לקיים את האירוע, זאת ספירה אחרת לגמרי.

יואל חסון: אף אחד לא מדבר על זה שזה לא יתקיים.

איילת עציון: יכולת השליטה היא מוגבלת.

יואל חסון: חבר'ה, אני לא דיברתי על מפיק, עזבו את המילה "מפיק".

יואל חסון: אני מדבר על מישהו שיהיה אחראי בסופו של דבר על האירוע הזה.

סטס מיסז'ניקוב: נתתי לך כתובת.

יואל חסון: אתה אומר שמשרד התיירות אחראי – בסדר.

נועז בר-ניר: אנחנו אחראים על התיאום, ובהחלט עושים את זה.

יואל חסון: מאה אחוז.

יואל חסון: המנכ"ל, אתה רוצה להגיד משהו?

נועז בר-ניר: אנחנו בהחלט מתמקדים; אנחנו מנהלים את התיאום בין כל הגורמים, ולאור השנתיים האחרונות הדבר הזה נעשה בצורה טובה.

נועז בר-ניר: כל הגורמים משתפים פעולה, ועדת החמישה עושה עבודה נהדרת, "המקומות הקדושים" עושה עבודה נהדרת ומתואמים בצורה מלאה עם כולם.

יואל חסון: יש כאן מישהו ממשרד הבריאות?

יואל חסון: גברתי, עלה גם בדיון הקודם עניין הפיקוח על המזון שניתן שם גם חינם וגם באמצעות בתי תבשיל – פיקוח על המזון, על האיכות שלו.

יואל חסון: מה את יכולה לומר בנושא הזה?

יואל חסון: איפה אתם עומדים בעניין הזה?

לילי בלסקי: לפני כחודשיים נשלחו מכתבים, ולפני כחודש נשלחו תזכורות לכל הגורמים הרלוונטיים בבקשה להגיש בקשות לרישיונות עסק.

לילי בלסקי: לפני שבוע הייתה ישיבה בוועדה אחרת בכנסת, ושם אמרתי שעוד לא הגישו בקשות.

לילי בלסקי: תוך כמה ימים הסיטואציה השתפרה – חלק מהבקשות הוגשו.

לילי בלסקי: משרד הבריאות, עם הנציגים של המועצה האזורית בודקים את זה, אבל בכל זאת עדיין לא כל העסקים המעוניינים בהגשת אוכל הגישו את הבקשה.

יואל חסון: איך הולכת להיראות ההיערכות שלכם בפועל בשטח באותו יום?

לילי בלסקי: כמובן, ביקורת בשטח על-ידי מפקחים.

יואל חסון: כמה מפקחים תשלחי לשם?

לילי בלסקי: אני לא יכולה להגיד כי אני פשוט לא יודעת נכון לעכשיו.

יואל חסון: מה זאת אומרת?

לילי בלסקי: סביר להניח שבהתאם לצורך.

יואל חסון: את לא יודעת מה הצורך?

לילי בלסקי: יש לנו תגבור גם מנפות אחרות.

יואל חסון: ברור לי אבל אני שואל כמה מפקחים יהיו בשטח.

יואל חסון: זה בעוד כמה ימים, את לא יודעת כמה את הולכת לשלוח?

יואל חסון: לא הודעת לאנשים מראש שהם צריכים להגיע לשם בזמן הזה?

יואל חסון: זה עוד עובדי מדינה, זה קצת יותר מורכב.

לילי בלסקי: מצטערת להגיד, אבל אני לא יכולה להגיד כרגע מספר.

יואל חסון: מה התפקיד שלך?

לילי בלסקי: אני מהנדסת בריאות הסביבה מהלשכה המחוזית.

יואל חסון: את אחראית על הדבר הזה?

יואל חסון: זה תפקידך לדאוג למפקחים האלה?

לילי בלסקי: לא.

יואל חסון: מי כן?

לילי בלסקי: לשכה מחוזית ולשכה נפתית בצפת.

יואל חסון: מי האדם שבסוף אומר לאותם מפקחים – אתם, בתאריך הזה והזה צריכים להיות שם.

לילי בלסקי: סביר להניח שרופאת המחוז.

יואל חסון: היא לא אמרה להם?

לילי בלסקי: לי לא נאמר.

יואל חסון: את יודעת שאנחנו שואלים את השאלה מכיוון שהיו בעיות קשות מאוד תברואתיות ואחרות בנושא המזון שם.

יואל חסון: זאת סכנה לציבור, מבחינתי.

לילי בלסקי: זה מה שאנחנו אומרים כל הזמן.

יואל חסון: את אולי אומרת, אבל את לא נערכת, גברתי.

יואל חסון: ואת לא מציגה לי פה מצג של היערכות בכלל.

יואל חסון: לא נראה לי הגיוני ששבוע לפני אירוע את לא יודעת כמה מפקחים יהיו, את לא באה עם הנתון הזה.

יואל חסון: מילא, את לא באה עם הנתון, את גם אומרת לי בכנות, ואני באמת מעריך את זה, שאת לא יודעת.

יואל חסון: אז אותי זה מאוד מטריד, זה פשוט לא הגיוני.

יואל חסון: זה מראה לי שההיערכות, כנראה, תהיה מאוד לקויה.

יואל חסון: אגב, זה לא אירוע מפתיע.

לילי בלסקי: קודם כול, אני אמסור את זה, כמובן, לממונים עליי.

יואל חסון: אני גם אמסור לממונים ואשוחח איתם בעניין הזה.

יואל חסון: א', באמת תעבירי את זה ובמסגרת סיכום הדיון הזה אנחנו נתייחס גם לעניין הזה.

יואל חסון: כמו שזה נראה כרגע זה נראה לי תקלה.

יואל חסון: אגב הנושא התברואתי והנושא של המזון עלו פה כמה וכמה פעמים – גם בוועדות אחרות וגם כאן, ועכשיו זה נראה כרעם ביום בהיר, וזה לא.

לילי בלסקי: תרשה לי להוסיף כמה מילים: אם לא מגישים בקשות מראש אי אפשר לבדוק.

יואל חסון: את הבקשות.

יואל חסון: אבל את יודעת שיש שם אוכל, ואת יודעת שיהיו שם אנשים שיהיו גם בלי בקשות ולא מאושרים- -

לילי בלסקי: כמובן.

יואל חסון: - - ובהם צריך לטפל.

יואל חסון: אלה שיגישו באופן מסודר הם כנראה מסודרים, אבל הבעייתיים יהיו אלה שלא יגישו לך את הבקשות, והם בכל זאת יגיעו ויגישו שם אוכל, ואת לא תעשי עליהם ביקורת.

לילי בלסקי: אבל זה באחריות המועצה האזורית.

יואל חסון: לא הבנתי, של מי?

לילי בלסקי: הגשת הבקשות היא באחריות המועצה.

יואל חסון: הבקשות.

יואל חסון: אבל אם בפועל אחר כך מתקיימת חלוקת מזון בצורה לא מאושרת זאת כבר בעיה שאת זאת שצריכה להגיד שהמקום צריך להיסגר, נכון?

לילי בלסקי: כמובן.

יואל חסון: יפה.

יואל חסון: על זה אני דואג.

יואל חסון: על הרישיונות – בסדר גמור.

יואל חסון: התהליך הוא בסדר.

יואל חסון: אני דואג לכך שבשטח יהיו מספיק אנשים שיהיו מסוגלים להתמודד עם כמות האוכל שמוגשת שם, והמקומות שיגישו בהם אוכל שהוא לא מבוקר ולא מאושר ולא תקין ולא בסטנדרטים שהיינו מצפים שיהיו.

יואל חסון: זה מה שמדאיג אותנו בוועדה, ודיברנו על זה יותר מדי פעמים, ולכן קצת מאכזב אותי שאנחנו שוב מציגים את זה כאילו זה משהו חדש שעכשיו צריך לדעת איך מתמודדים איתו.

לילי בלסקי: מספר המפקחים בלשכה המחוזית מתקרב ל-30.

יואל חסון: כמה יהיו באותו יום, באותו אירוע?

לילי בלסקי: אמרתי כבר, אני מצטערת, אני לא יודעת.

יואל חסון: אנחנו נבדוק את זה.

יואל חסון: בסוף הדיון אני אתייחס לזה ותצטרכו לתת לוועדה אישור.

יואל חסון: אדוני השר, זה חלק מהתיאום שאתה מדבר עליו שאתם תצטרכו מול משרד הבריאות לראות שהם עושים את זה כי זה חלק מהאירוע.

סטס מיסז'ניקוב: ברור.

יואל חסון: איילת עציון, את רוצה להציג את הנושא מצדכם?

איילת עציון: רוב ההיערכות שאני רוצה להדגיש היא ההיערכות התשתיתית של דרכי הגישה והצירים המובילים.

איילת עציון: על התיאום דובר כבר, השר הציג את זה בצורה מצוינת- -

יצחק כהן: לא הבנתי, זה בוצע על-ידי ועדת החמישה?

איילת עציון: מה?

יצחק כהן: הדרכים?

איילת עציון: ממש לא.

איילת עציון: אם תיתן לי לסיים הכול יהיה מאוד ברור.

איילת עציון: אני רוצה לדבר על ההיערכות התשתיתית של דרכי הגישה ושל הצירים המובילים שאותה יציג המשנה למנכ"ל מע"צ שנמצא כאן, מיכה קופילובסקי.

יואל חסון: יחסית לשנה שעברה כשאת עומדת בזמן הזה לקראת השבוע הבא, איך התחושה שלך?

איילת עציון: שיפור משמעותי.

נועז בר-ניר: שיפור משמעותי ביותר.

איילת עציון: הרבה מהמסקנות כן יושמו.

איילת עציון: יש הרבה דברים שלא תלויים בנו, כמו שאמר המנכ"ל.

איילת עציון: יש לנו חסמים כמו למשל שר הפנים שלא חותם על התב"ע מסיבות השמורות עמו, וזה מגביל אותנו.

איילת עציון: גם לעניין תחנת המשטרה – לאור העובדה שאנחנו לא מתקדמים לאור אי חתימת התב"ע, יש רעיון יצירתי שכרגע נבחן בשיתוף עם מושב מירון להקמת תחנת משטרה ניידת על מבנה יביל שלא מצריך את מסכת האישורים שקבועים בתב"ע.

איילת עציון: בימים אלה זה נבחן, ואנחנו מקווים שמיד אחרי ההילולה נוכל להתפנות ולפעול בנושא.

איילת עציון: דבר נוסף שאני אציג אותו גם בכובעי מטעם מקורות הוא שהייתה בעיה עם קו המים, שלא יכולנו לקבל את אישור מכבה אש – בימים אלה מקורות שיפרה את קו המים והגדילה את הלחץ.

איילת עציון: לכן אנחנו עומדים בתקנים גם מהבחינה הזאת.

סטס מיסז'ניקוב: וזה שוב הודות ליושב ראש מקורות, פעם מנכ"ל מע"צ, אלכס ויז'ניצר.

סטס מיסז'ניקוב: הוא בראש ועדת החמישה.

יואל חסון: הוא פשוט פתח את השיבר.

סטס מיסז'ניקוב: הכול הולך ונסגר סביב אותו טיעון.

נועז בר-ניר: הוא כל פעם יושב על השיבר הנכון.

יואל חסון: אולי נעשה אותו ראש ממשלה ונגמור את הסיפור.

איילת עציון: רעיון מצוין.

יואל חסון: סיימת?

איילת עציון: כן.

יואל חסון: חבר הכנסת מקלב חייב לצאת אז ניתן לו את רשות הדיבור.

יואל חסון: בבקשה.

אורי מקלב: תודה, אדוני היושב ראש.

אורי מקלב: אני חייב לגשת לוועדות שאני חבר בהן וגם של הנשיאות.

אורי מקלב: אני מתנצל.

יואל חסון: אני מכיר את החיים פה.

אורי מקלב: תודה לך שאתה מקיים את הדיון בציר הזמן הנוכחי, עובר לעשייתן לפני האירוע לא רק כהפקת לקחים אלא גם בשלב המעשי כי האירוע מתקיים בעוד כמה ימים.

אורי מקלב: אדוני השר, ראויה להערכה גדולה מאוד המעורבות האישית שלך בכל הנושא של קבר רבי שמעון בר יוחאי במשך כל השנה.

אורי מקלב: המעקב, המשאבים שאתה נותן יחד עם המקומות הקדושים וועדת החמישה.

אורי מקלב: נעשתה עבודה לא רגילה באתר.

אורי מקלב: מי שהיה שם – אני הייתי שם לפני כחודש – שינוי דרמטי במקום.

אורי מקלב: הרבה השקעות, מקום אחר – אין להכיר אותו, במיוחד בדברים שיכולים לתרום להגעת אנשים שנמצאים שם.

אורי מקלב: זה יכול לתרום גם לאירוע הזה שהוא באמת חריג בהיקפו, אולי האירוע הגדול ביותר במדינה, כי אני לא מכיר כל כך הרבה אירועים שמתקיימים בפרק זמן של 24 שעות.

אורי מקלב: השנה, כמו שנה שעברה, הוא מתקיים במספר שעות מצומצם יותר משום שזה יוצא במוצאי שבת.

אורי מקלב: אין ספק שהוא ללא תקדים, במיוחד שזה באמת המקום השני המתויר במדינה במשך כל השנה.

אורי מקלב: דנו לפני כשבוע בוועדת הפנים בעניין הזה.

אורי מקלב: מבחינה מעשית יש שיפור ניכר גם בהיערכות.

אורי מקלב: אין להשוות עם מה שהיה בשנה שעברה, אין להכיר מה שנעשה השנה.

אורי מקלב: כל הגורמים השותפים, מהמשטרה והלאה – מע"צ, משרדים ממשלתיים.

אורי מקלב: יכול להיות שמבחינה סטטוטורית אין התקדמות.

אורי מקלב: יכול להיות שבשלב ההכנה יש התקדמות גדולה מאוד.

אורי מקלב: מה שחשוב הוא שגם הדיון שאתה מקיים היום מכניס את כולם להיערכות יותר רצינית ויותר בלחץ כיוון שהדברים אינם צפויים.

אורי מקלב: סוד ההצלחה באירוע כזה הוא להתכונן לתרחיש לא מצוי, מעבר למה שהיה בסטנדרט.

אורי מקלב: כל הנפילות שהיו עד היום במירון הם בדברים שלא חשבו עליהם ולא תכננו, וכל פעם זה מגיע באירוע כזה ממקום אחר.

אורי מקלב: היערכות מוקדמת כמה שיותר גדולה, וככל שהכוחות לא נכנסים לשאננות אלא יודעים שעיניהם של רבים נשואות כדי לראות איך יעבור האירוע הזה בהצלחה, זה הבדל דק מאוד, חבל דק מאוד בין כישלון של אירוע כזה לבין הצלחתו.

אורי מקלב: אבל זה בחלק המעשי שאין הרבה לשנות בזמן של כמה ימים שנותר עכשיו.

אורי מקלב: אמרנו שהרב של המקומות הקדושים מלווה את זה, והוא גם מכבד את הדיון בנוכחותו.

אורי מקלב: אני מקיים דיונים על הכותל המערבי בעניין הגעת נכים, ואנחנו יודעים שהרב מגיע ויש לו שליחים נאמנים מכיוון שהוא מכבד את זה כי הוא חושב שזה יכול באמת לתרום.

אורי מקלב: אנחנו גם מעריכים את נוכחותך, ואני חייב להגיד את זה בדבריי.

אורי מקלב: אבל חלק אחד שהוא בהיערכות הרבה יותר מוקדמת שיכולה להועיל הרבה יותר מעבר לכך זה להתחיל כבר היום בהפרדה בין מושב מירון לבין ציון קבר שמעון בר-יוחאי.

אורי מקלב: אם ימצאו את הדרך להפריד בכל המעורבות כיוון שזה מוצהר כמקום המתויר השני, ויש לזה קשר, זה יכול להועיל לעתיד הרחוק- -

קריאה: הכניסה תהיה לא דרך המושב.

אורי מקלב: לא דרך המושב ומעורבות.

אורי מקלב: לאורך כל השנים הדברים שנוצרו גם בדרישות אחרות כמו מעברים – יש בזה חלק שנעשה בגלל הצמידות והחלק הסטטוטורי.

אורי מקלב: לטווח הארוך הדברים האלה יכולים להועיל.

אורי מקלב: אנחנו מודים לכל מי שעוסק בזה, ועינינו נשואות שהדברים שנערכים אליהם באמת ייערכו לגבי כל היערכות בלתי צפויה שיכולה להיות.

אורי מקלב: אז גם הפעם במשמרת שלך עוד אירוע כזה גדול, חשוב, ערכי ורוחני כל כך יעבור בהצלחה.

יואל חסון: אני מודה לך.

יואל חסון: רב המקומות הקדושים, בבקשה.

שמואל רבינוביץ': ראשית, אני רוצה להודות לכל אלה שעוסקים במלאכת הקודש.

שמואל רבינוביץ': כמו ששמענו את השר ואת המנכ"ל אני יודע שעושים פה עבודה מורכבת מאוד שיש בה הרבה מאוד אלמנטים וגישות שונות, כאלה ואחרות.

שמואל רבינוביץ': המקום נראה עם היערכות נפלאה.

שמואל רבינוביץ': מה שכן, השנה זה במוצאי שבת.

שמואל רבינוביץ': באתי לכאן כדי לבקש ולהעביר את המסר שיש לעשות הכול כדי לצמצם ולמנוע לחלוטין חילול שבת.

שמואל רבינוביץ': ביום שישי פגשתי את המפכ"ל, הוא היה אצלי, והוא הבטיח לעשות כל מאמץ, במיוחד אחרי דחיית ההדלקות כדי שלא יהיו חילולי שבת.

שמואל רבינוביץ': להביא שוטרים ב-16:00 אחר-הצהריים בעיצומה של שבת – יצא שכרנו בהפסדנו.

שמואל רבינוביץ': לא את זה רוצה רבי שמעון בר-יוחאי ולא את זה רוצה הקהל שבא לפקוד את המקום הזה.

שמואל רבינוביץ': צריך לעשות מאמץ כדי שהאירוע הזה יהיה בצורה הכי מוצלחת שיש, וכמובן, בלי חילול שבת.

שמואל רבינוביץ': תודה רבה לשר, למנכ"ל, למנכ"ל המרכז הארצי למקומות קדושים, לוועדת החמישה וגם לאנשי מבקר המדינה שעושים עבודה ומלווים את הפרויקט הזה.

יואל חסון: תודה לכבוד הרב.

יואל חסון: בבקשה, אדוני.

יואל חסון: מי אתה?

אברהם פרויליך: אברהם פרויליך, חבר ועדת חמישה.

אברהם פרויליך: מחמאות וקומפלימנטים שמענו די, ואני מסכים לכולם, ואני לא חושב שאקח את זמנכם היקר בהצטרפות, אלא פשוט במילה אחת – אני מסכים לכל מה שדובר עד עכשיו.

אברהם פרויליך: תרשו לי לומר דבר כאוב כחבר ועדת החמישה: מדובר על הפקעה מצד אחד ומצד שני מדובר על תפקוד נהדר של ועדת חמישה.

אברהם פרויליך: אם אתם רוצים שמר אלכס ויז'ניצר מתפקד מצוין – אכן.

אברהם פרויליך: אבל בית המשפט מינה את ועדת החמישה כנציגי ציבור עקב כל מיני דיונים משפטיים שהיו.

אברהם פרויליך: בית המשפט קבע להחליט בכל עניין הנוגע לניהולו של האתר "לרבות, לרבות, לרבות".

אברהם פרויליך: רבותיי, ועדת החמישה כוועדה – אני לא מדבר על מר אלכס ויז'ניצר כיחיד בודד – משותקת כבר שנה שלמה.

אברהם פרויליך: אני אישית, חבר ועדת החמישה, לא יכול לפנות למר אלכס ויז'ניצר בטלפון – הוא לא ירים לי.

אברהם פרויליך: אני חושב שגם המשרד שלו לא ירים לי, חוץ מאשר מזכירה שעדיין לא מכירה את מספר הטלפון שלי.

אברהם פרויליך: אכן, צדקה הגברת איילת עציון, שהדרכים שופרו מאוד וכל הדברים שעד המקום.

אברהם פרויליך: כאן דיברה נציגת משרד הבריאות בקשר לסנדוויצ'ים שיחלקו – אכן, טוב מאוד שיעשו פיקוח.

אברהם פרויליך: רבותיי, הציבור לא מגיע למירון בשביל להגיע, והציבור לא מגיע בשביל לאכול סנדוויץ'.

אברהם פרויליך: הציבור מגיע בשביל להתפלל במקום, לשפוך שיח.

אברהם פרויליך: מגיעים אולי עשרות אלפי אנשים מחו"ל במיוחד, לא בשביל לאכול סנדוויץ' – בניו יורק הוא אולי יותר טעים – אלא מגיעים בשביל להתפלל.

אברהם פרויליך: הם לא יכולים להיכנס להתפלל.

אברהם פרויליך: יש לי פה דיסקים משנה שעברה על מה שקרה כשניהלו את המקום אנשים טובים ונחמדים שדרשו רק את טובת המקום.

אברהם פרויליך: בתמונות רואים רק את אנשי משטרת ישראל, אז אני לא יודע מי עוד עמד מאחוריהם.

אברהם פרויליך: אבל לא שיתפו אותנו.

אברהם פרויליך: אנחנו רבנים, אנחנו לא סתם מונינו בידי בית המשפט העליון כדי לנהל את המקום, הייתה סיבה לדבר הזה.

אברהם פרויליך: אף אחד לא שואל אותנו.

אברהם פרויליך: בעברית פשוטה – לא סופרים אותנו בכלל.

אברהם פרויליך: זה מלאכותי, זה מגמתי.

אברהם פרויליך: בסופו של דבר אומרים שוועדת החמישה לא ממלאת את תפקידה כראוי, ולכן צריך להפקיע.

אברהם פרויליך: אני אומר לכם שני דברים, רבותיי: אם ועדת החמישה תפעל, היא תפעל נהדר יחד עם מר אלכס ויז'ניצר ובנוסף ההפקעה לא תעזור לכלום.

אברהם פרויליך: אבל זה עוד נושא- -

יואל חסון: אני מודה לך על הדברים.

אברהם פרויליך: - - לא נותנים לנו אפילו זכות דיבור.

אברהם פרויליך: הנה, יש לנו פה דיסקים- -

יואל חסון: הבנתי, אדוני, תודה.

אברהם פרויליך: - - אם תראו את מה שיש לי פה אתם - - -

יואל חסון: אתה יכול להעביר לוועדה.

יואל חסון: אני אתייחס לדברים שלך בהמשך.

אברהם פרויליך: - - ארבע שעות לא יכלו להיכנס למקום בשנה שעברה.

יואל חסון: מר פרויליך, תודה רבה.

יואל חסון: מר יוסף שווינגר, מנהל המקומות הקדושים, בבקשה.

יוסף שוינגר: בהמשך דבריו של השר אני רוצה לנסות ולהסביר את הסיפור שצץ ועולה בעניין אחראי לאירוע.

יוסף שוינגר: לפני שלוש שנים כשהיה כשל תחבורתי אם היינו, חלילה, המפיקים אז מי שנתקע באותו פקק ידוע במשך שעות או נתקע בכביש 6 או באחד הריכוזים הדתיים בבני ברק ובירושלים – על הטענות היו עוברות למפיק האירוע- -

יואל חסון: זה לא נכון.

יוסף שוינגר: תרשה לי, יש לי קצת ניסיון.

יואל חסון: אם אני נתקעתי בפקק בדרך להופעה של בוב דילן, האחראי הוא המפיק של בוב דילן?

יואל חסון: איזה שטויות זה?

יוסף שוינגר: סלח לי, הוא צריך לתת את הדעת על דרכי הגישה?

יוסף שוינגר: הוא צריך לתאם את הכול.

יואל חסון: בוא אני אלמד אותך משהו.

יואל חסון: כשהיושב ראש מתערב יש לו אפשרות.

יוסף שוינגר: חשבתי שאנחנו מנהלים דו-שיח.

יואל חסון: זה מעט הזכויות הבודדות שיש לנו.

יואל חסון: תוך כדי זה אני גם שואל.

יוסף שוינגר: סליחה.

יואל חסון: גם ככה כשאתם מתכננים את האירוע אתם כן מתייחסים לדרכי הגישה, לכניסות, ליציאות, לאבטחה – זה חלק מזה.

יוסף שוינגר: רציתי לענות על זה.

יואל חסון: אבל אתה לא תהיה אשם אם מישהו ייתקע בצומת כלשהו.

יואל חסון: אף אחד לא יבוא אליך בטענות על זה.

יוסף שוינגר: אני לא רוצה לשחזר בפניך את כמויות הטלפונים שאנחנו מקבלים על כל תקלה- -

יואל חסון: הכול יכול להיות, אבל לא תהיה לך אחריות.

יוסף שווינגר: אני רוצה לחזור על דבריו של שר התיירות לשעבר יצחק אהרונוביץ'.

יוסף שווינגר: הוא היה סמפכ"ל והיום הוא השר לביטחון הפנים.

יוסף שווינגר: כשעלתה השאלה מי אחראי הוא אמר לי חד-משמעית, והוא אמר לי את זה כסמפכ"ל וכשר הממונה עליי, שכל אירוע מירון הוא אירוע של סדר, ביטחון והתניידות של תנועה.

יוסף שווינגר: זה שלום הציבור, זה ביטחון וניידות.

יוסף שווינגר: על זה יקום וייפול דבר.

יוסף שווינגר: לכן אל תיכנס לדברים שאתם לא מבינים בהם.

יוסף שווינגר: אני אומר את זה לך כאיש משטרה, אני אומר לך את זה כשר תיירות.

יוסף שווינגר: אני מקווה שהוא גם יעמוד מאחורי הדברים כשר לביטחון פנים.

יוסף שווינגר: אבל לא יכול להיות שאנחנו ממלאים את ההוראות של הממונים שהם אנשי מקצוע.

יוסף שווינגר: יחד עם זאת אסור להתבלבל, אדוני היושב ראש, בדברים שאנחנו אחראים אנחנו לוקחים על עצמנו את כל האחריות, אנחנו גוף מתאם בין כל הגורמים האזרחיים והמשטרתיים, ויש פה עשרות גופים וצריך סנכרון מלא בוקר-ערב-צהריים.

יוסף שווינגר: זה מבצע מאוד מורכב.

יוסף שווינגר: אני רק אספר במקום לקטר – אמנם זה ביקורת המדינה, אבל יש גם ביקורת בונה – השנה הרחבנו את משטחי ההדלקה וחשוב שיידעו את זה; ככל שאתה משפר את הגישה ואת החזרה מהמקום כמויות האנשים עולות.

יוסף שווינגר: הוספו באופן ניכר תאי שירותים שמחוברים פעם ראשונה למים ולביוב, נפתרה – גם אם לא בצורה הרמטית – בעיית הביוב שכל כך העיקה בשנה שעברה - -

איילת עציון: נקודתית.

יוסף שווינגר: נקודתית.

יוסף שווינגר: אמרתי, גם אם לא באופן הרמטי.

יוסף שווינגר: הורחבו שטחי החניונים וכוסו במצלמות.

יוסף שווינגר: אני יכול לספר פה הרבה מאוד דברים.

יוסף שווינגר: אני רוצה לסיום דבריי להדגיש בפניך עוד דבר: לצערי או לשמחתי, עברתי כבר שישה שרי תיירות מאז שאני מכהן במקומות הקדושים.

יוסף שווינגר: זאת הפעם הראשונה שראיתי מעורבות כל כך אינטנסיבית של משרד התיירות, של השר ושל המנכ"ל כמעט באופן יומיומי.

יוסף שווינגר: בכל בעיה אנחנו מתקשרים אליהם או לחשב – זה דבר שנותן את פירותיו.

יוסף שווינגר: אני התחלתי את ארגון אירוע הרשב"י במיליון וחצי שקלים, היום אנחנו עומדים על כ-6 מיליון ₪.

יוסף שווינגר: אתם חייבים להבין שכל הדרישות אנחנו מקבלים מאנשי המשטרה – קציני הבטיחות, ממהנדסי מתנ"א.

יוסף שווינגר: אין דרישה אחת – ונמצא איתנו פה סממ"ר מרחב גליל – שקיבלו המקומות הקדושים לביצוע, והם לא בוצעו.

יוסף שווינגר: בסך-הכול רשימת הדרישות מולאה, אנחנו גוף מתאם, עובדים ביחד עם המשטרה, וברוך השם הסיסמה בנוסחה הזאת הוכיחה את עצמה.

יוסף שווינגר: תודה רבה.

יואל חסון: אני מודה לך.

יואל חסון: השר הודיע מראש שהוא מגיע רק לשעה.

יואל חסון: אני מודה לך, אדוני השר.

יואל חסון: להתראות.

יואל חסון: נציג המשרד לביטחון הפנים.

יואל חסון: אני רוצה לשמוע על ההיערכות שלכם, מה שונה השנה משנה שעברה, ממה אתה דואג, ממה אתה חושש, האם אתה רגוע.

קובי בכר: אני סגן מפקד מרחב גליל.

קובי בכר: אני מברך את הנוכחים.

קובי בכר: רובנו נשארנו בחיים מלפני שנה, אז זה טוב.

יואל חסון: כנראה, כי לא אכלתם שם כלום.

קובי בכר: אני חייב להעיר בפתח דבריי למה שאמר יושב ראש המקומות הקדושים: המשרד לביטחון הפנים עדיין דורש מנהל אירוע.

קובי בכר: אני לא יודע מאיפה הוא אומר שלא קיים דבר כזה.

קובי בכר: זה מה שאני יודע נכון לעכשיו.

יואל חסון: אתם דורשים מנהל אירוע?

קובי בכר: כן.

קובי בכר: המשרד לביטחון הפנים דורש.

מינה גנם: אבל יש.

יואל חסון: מי מנהל האירוע?

מינה גנם: המשרד לביטחון הפנים.

יוסף שווינגר: המשטרה.

יוסף שווינגר: המשטרה אחראית על סדר, על הביטחון, על הניידות.

יואל חסון: אבל צריך מנהל אירוע.

יואל חסון: המשטרה הרי בכל אירוע מבקשת מנהל אירוע, זה חלק מהרישיון שנותנים.

יואל חסון: הוא שואל מי מנהל האירוע.

יוסף שווינגר: אם מחפשים איזו כתובת להפיל עליה כל פשלה – welcome.

יוסף שווינגר: אבל זה לא צריך לעבוד ככה.

נועז בר-ניר: בכותל בכל התפילות ההמוניות יש מנהל אירוע?

נועז בר-ניר: לא.

קריאות: לא, אין.

נועז בר-ניר: רבותיי, זה אירוע של סדר ציבורי, ואין מנהל אירוע.

יואל חסון: אני שואל שאלה.

יואל חסון: קבלו החלטה – אתם הממשלה, שהממשלה תקבל החלטה ותקבע שאין מנהל אירוע, וזהו.

יואל חסון: זאת הממשלה – מה, זאת משטרה פרטית?

נועז בר-ניר: - - - קיבלה החלטה שיש - -

יואל חסון: אז תגידו את זה כבר.

נועז בר-ניר: מותר שיהיו חילוקי דעות.

יואל חסון: לא, תסלח לי, אדוני המנכ"ל, אי אפשר שיהיו חילוקי דעות שנמשכים עד אין-סוף.

יואל חסון: מישהו צריך להכריע בזה אחת ולתמיד.

יואל חסון: לא ייתכן שגם בעוד עשר שנים שיישב כאן מישהו אחר, ימשיכו לדבר על כך שאין מנהל אירוע; הוא יגיד שאין מנהל אירוע, אתה תגיד שלא צריך מנהל אירוע וימשיכו כאילו לא קרה שום דבר.

יואל חסון: או שיש כאן החלטות אחת ולתמיד או כן.

יואל חסון: בדוח מבקר המדינה שעומד להתפרסם בקרוב יש פרק בנושא חילוקי דעות בין משרדי ממשלה.

יואל חסון: זה פרק מרתק, אני הולך לעשות על זה חגיגות.

יואל חסון: פעם ראשונה מבקר המדינה נגע בסוגיה של נושאים שלא מוכרעים בין משרדי ממשלה.

יואל חסון: שנים שום דבר לא מוכרע; שנים הם מגיעים לוועדות, שנים אומרים שיש מחלוקת – חוזרים עם המחלוקת, חיים איתה די בשלום, ישנים עליה, חיים איתה, וזה לא נגמר.

יואל חסון: אי אפשר להמשיך בתרבות הזאת.

קריאה: מבטיח אריכות ימים.

יואל חסון: זה לא מבטיח אריכות ימים, זה מבטיח תקלות.

נועז בר-ניר: אריכות תקלות.

יואל חסון: אם אתם כאלה אמיצים – והשר אמר פה משפט אמיץ וחשוב שהוא נושא באחריות והמשרד נושא באחריות, וזה יפה – אז תכריעו בנושא הזה.

יואל חסון: תשכנעו אותם שאין מנהל אירוע כמו שאין לתפילות ההמוניות בכותל.

נועז בר-ניר: אני חייב לציין שמשרד התיירות כאחראי על נושא המקומות הקדושים הוא בהחלט גוף מתאם ולא גוף אחראי ומנהל, ואנחנו עושים את זה טוב- -

יואל חסון: תכריעו את הסוגיה הזאת.

נועז בר-ניר: אבל הסוגיה הוכרעה מבחינתנו.

נועז בר-ניר: מותר גם למבקר המדינה וגם למשטרה לחלוק על הנושא הזה.

נועז בר-ניר: אבל בינתיים האחריות היא שלנו, וזאת החלטה, וזה נשקל עם גורמים נוספים.

נועז בר-ניר: זה בסדר – טוב שיהיו חילוקי דעות.

יואל חסון: מה אתה אומר, ניצב משנה בכר?

יואל חסון: איך זה יכול להיות שאין מנהל אירוע, ואתה בכל זאת מרשה את קיום האירוע ומשתף פעולה?

קובי בכר: אנחנו מרשים את קיום האירוע מכורח הנסיבות כי אנשים יגיעו.

נועז בר-ניר: הסברת אותנו מצוין.

קריאה: - - - כאל הפגנה בלתי חוקית.

יואל חסון: כן, למה אתה לא מתייחס לזה כאל הפגנה בלתי חוקית?

קובי בכר: אתמול עמדתי מול 300 מפגינים ועמדתי להם, אז אני מסוגל גם לעמוד פה- -

יואל חסון: 300 אלף גם?

קובי בכר: רק 300.

יואל חסון: ועדת המחליטים בממשלה החליטה שיהיה מנהל לאירוע, וזה לא ויכוח בין משרדים – יש החלטות שצריך לקיים.

יואל חסון: מי החליט שיהיה מנהל אירוע?

קובי בכר: לדעתי, נציגי המבקר יוכלו להגיד מי אלה שהחליטו.

קובי בכר: זה מופיע אצלם ומופיע גם בדוח.

קובי בכר: צריך רק לקיים את ההחלטות, לא צריך להתווכח.

קובי בכר: אם תהיה החלטה אחרת ברור שמשטרת ישראל הוא חלק מהממשלה, והוא יקיים את זה.

קובי בכר: אנחנו מדברים לא על ויכוחים, אלא על החלטות.

יואל חסון: נציב משנה בכר, זה יפה, כי אם חס ושלום יקרה שם אסון יום אחד אתה תבוא ותגיד שאמרת שצריך מנהל אירוע, ואם היה מנהל אירוע זה לא היה קורה, ואז יצטרכו להסביר למה לא היה מנהל אירוע.

יואל חסון: ואז המחלוקת הזאת תהפוך להיות מאוד קריטית ומאוד משמעותית גם אישית לאנשים ובוודאי ברמה הלאומית.

יואל חסון: אבל בסדר.

יואל חסון: כל אחד יצטרך אז לתת את התשובות שלו, אבל זה יהיה כנראה בליווי עורך דין.

קובי בכר: משטרת ישראל החלה את האירוע יחד עם המקומות הקדושים.

קובי בכר: מיום ראשון זה כבר השלב הראשון של המבצע – אנחנו לא מתכננים, אלא כבר התחלנו לפעול.

קובי בכר: אין לנו בעיה עם "המקומות הקדושים", הם מקבלים את ההנחיות מאתנו ומבצעים את כל הקשור לסדר ולבטיחות ואת ההכנה של ההר לקראת האירוע.

קובי בכר: בחלק הזה אין לנו בעיה.

קובי בכר: כמו שהזכרנו בוועדת הפנים יש גם פתרון לנכים שאמורים לעלות למעלה להר בחסות "עזר מציון" שיעזור להם לעלות.

קובי בכר: מבחינתנו, הנושא של מירון קשור גם לתנועה, גם לסדר, גם לאבטחה וכמובן לנושא הבטיחות.

קובי בכר: לדוגמה, נושא הבטיחות, אפילו הוא לא שייך למשטרת ישראל אנחנו מתעסקים בזה כי במקום שמישהו אחר לא מתעסק אנחנו מחויבים להיכנס לזה כדי לשמור על שלום האנשים שמגיעים.

אברהם פרויליך: ותפילה?

קובי בכר: גם בנושא ועדת החמישה – אמרתי גם לנציג ועדת החמישה.

קובי בכר: מבחינתנו מתאמי האירוע הם אנשים שאנחנו עובדים איתם יום-יום.

קובי בכר: לכן כל הנושא הדתי מנוהל על-ידם, ואנחנו מנסים לעזור ככל יכולתנו, אפילו זה לא מתפקידנו.

יואל חסון: תודה רבה.

יואל חסון: שירותי הכבאות, בבקשה.

חיים אמסלם: אני סגן מפקח כבאות ראשי ואיתי טפסר דני חנניה שהוא מפקד שירותי כבאות גליל עליון שהוא אחראי על האזור הזה בעניין הכבאות.

חיים אמסלם: אני אתייחס להיבט בטיחות האש, ודני יתייחס להיבט המבצעי של יום האירוע.

חיים אמסלם: נעשתה שם פעילות רחבה והשקיעו שם הרבה מערכות: גלאים, מתזים, ציוד – כל מה שרשות הכבאות דרשה.

חיים אמסלם: יש מספר פערים שצריכים למלא עד יום האירוע, ואין תעודות מעבדה למערכות הכיבוי האוטומטיות שעדיין לא הציגו.

חיים אמסלם: היה סיור ב-5 בחודש, והיום יש סיור נוסף, ואני מקווה שהיום ישלימו את זה.

חיים אמסלם: עדיין לא הציגו תעודות תחזוקה של מערכות גילוי האש, גם לא של תחזוקת המטפים.

חיים אמסלם: כמו כן חשוב שהאוהלים שמעמידים שם באופן ארעי יהיו אוהלים תקניים כדי שלא יקרה מצב שהאוהלים האלה יידלקו במקרה שפורצת שריפה.

יואל חסון: יש משהו חשוב שאתה מרגיש שהוא עוד לא מוכן לעוד כמה ימים?

חיים אמסלם: הדבר החשוב ביותר זה האוהלים.

חיים אמסלם: כל השאר – הם צריכים להציג תעודות.

חיים אמסלם: התקינו את המערכות, צריך לבדוק אותן- -

יואל חסון: התעודות יוצגו בזמן סביר, לדעתך?

חיים אמסלם: הם אמורים להציג.

יואל חסון: מי זה "הם"?

חיים אמסלם: מי שמטפל במתקנים האלה שם.

יואל חסון: מי זה?

חיים אמסלם: "המקומות הקדושים".

שלמה שלוש: זה יטופל.

שלמה שלוש: לגבי גלאי עשן – הוצגו תעודות מעבדה; לגבי הספרינקלרים – מכון התקנים כבר היה באתר.

שלמה שלוש: הבעיה היחידה היא שאין מספיק לחץ, ואנחנו כרגע בונים צינור חדש כדי שיהיה גם לחץ.

שלמה שלוש: יש אישור מעבדה גם לגבי הספרינקלרים.

שלמה שלוש: כל היתר אלה אישורי תחזוקה של חשמלאים וכדומה.

שלמה שלוש: יש לנו.

שלמה שלוש: היה מבקר מטעם "להבות" שבדק את התחזוקה השוטפת, זאת לא בעיה.

חיים אמסלם: יש היערכות מאוד רחבה של רשות הכבאות ליום האירוע.

חיים אמסלם: את זה דני יציג.

דני חנניה: אני משתתף בהילולת ל"ג בעומר זה 24 שנים ברציפות.

דני חנניה: המצב שם מדהים, בצד החיובי של המילה, בזכות ועדת החמישה, בזכות המקומות הקדושים, בזכות דרעי שלא נמצא כאן שעובד בתחום הזה.

דני חנניה: המקום קיבל פנים חדשות לגמרי גם מבחינת אסתטיקה וגם מבחינת בטיחות, והרבה בזכות כל מי שיושב כאן.

דני חנניה: המוטיבציה והאחריות שמגלים הכוחות שפועלים בשטח מביאה את המצב להגיע להצלחה כי כל אחד יכול להצליח.

דני חנניה: כל גוף בפני עצמו רוצה להצליח.

דני חנניה: יחד עם זאת ההחלטה לגבי מנהל אירוע הוא דבר שהתבקש כל הזמן.

דני חנניה: רק במבנה של קבר רבי שמעון יש למעלה מעשרה בעלים.

דני חנניה: כשאתה נותן הנחיה על חדר כזה או אחר כל אחד אומר, זה לא שלי זה של ההוא- -

נועז בר-ניר: בשביל זה יצאנו לתהליך הפקעה שיחל- - -

דני חנניה: אין מישהו שמרכז את העניין, עם כל הכבוד שהרב שלוש משקיע שם מאמץ בלתי רגיל להביא את כל האנשים לחברותה ולעשות את הדברים הכי טוב שאפשר.

דני חנניה: אני לא רואה בעיות מיוחדות במהלך ל"ג הקרוב, למעט העובדה שיש גם שביתה בקרן הקיימת לישראל.

דני חנניה: כל הכבאיות של הקרן הקיימת מושבתות.

דני חנניה: גם ביום העצמאות הם לא השתתפו וגם בל"ג בעומר הם לא ישתתפו, ואני צריך למצוא פתרון איך לאבטח את היערות ואת מתקני האוהלים שמקימים בתוך היערות.

דני חנניה: אנחנו נמצא פתרון במשותף עם נציבות הכבאות איך לתגבר את המקום.

דני חנניה: בסך-הכול אנחנו ערוכים טוב יותר מכל שנה.

דני חנניה: כחלק מלקחי השריפה בכרמל תגברנו את הפעילות שלנו באזור הקבר.

דני חנניה: אני מקווה שהתקציבים יגיעו בזמן והרשות המקומית תשקיע שם ויהיה לה כסף, והכול יהיה בסדר.

יואל חסון: תודה רבה לך.

יואל חסון: בבקשה.

גבי ויסמן: שמי גבי וייסמן, ואני מנהל המחוז במנהל מקרקעי ישראל.

גבי ויסמן: כמו שנאמר נכנסנו לתהליך ההפקעה, ואם הכול יעבור בשלום, בעוד 120 יום זה יעבור לרשות המדינה, ואין לנו למי לתת.

גבי ויסמן: אז זה נשאר שלי, ואני מודיע לכם שאני לא אחראי.

יואל חסון: למי אתה אמור לתת?

גבי ויסמן: לגוף שיוקם לצורך ניהול האתר.

יואל חסון: אתם מקימים את הגוף הזה?

איילת עציון: משרד ראש הממשלה מקדם איזושהי הצעה.

נועז בר-ניר: זאת אותה החלטת ממשלה שהשר הזכיר שאנחנו מקדמים.

נועז בר-ניר: יש שם גם מבנה ניהולי ויש שם גם הנושא של כל התשתית התחבורתית.

יואל חסון: יגמרו את זה תוך 120 יום?

נועז בר-ניר: אני מעריך שכן.

יואל חסון: אני מקווה מאוד שהם יעשו את זה.

יואל חסון: בבקשה, גבי, תמשיך.

גבי ויסמן: כל האירוע מתנהל במרחב ענק, לאו דווקא באזור הקבר.

גבי ויסמן: זה מתחיל מחניונים רחוקים ושאטלים וכן הלאה.

גבי ויסמן: כל פתרונות החנייה הם פתרונות - - - כל שנה שאנחנו מסתדרים איכשהו עם המושבים.

גבי ויסמן: השנה פעם ראשונה הוצאנו מהם בכוח את הקרקע ולא צריך לשלם להם כסף.

גבי ויסמן: אבל אני לא יכול להקצות יותר למישהו, כי אין "מישהו" הזה, ואין מישהו שישקיע שם השקעת קבע, ואין מישהו שיחזיק אותם אחר-כך.

גבי ויסמן: יכול להיות שבשנה הבאה המושבים ינטעו אותם.

גבי ויסמן: מישהו פה מקדם תב"ע שלא פותרת כלום.

גבי ויסמן: אנחנו, המנהל, לא רצינו לחתום על התב"ע כי היא לא נותנת פתרון לשום דבר, אולי לתחנת המשטרה.

גבי ויסמן: התכנון צריך להיות מרחבי, זה נאמר לפני שנתיים עם הדוח.

גבי ויסמן: גם נושא ההפקעה נאמר לפני שנתיים, ומי שלא מרים את הכפפה- -

יואל חסון: יש לי שאלה אליך, מר ויסמן, אתה אומר שלדעתך המקצועית התב"ע לא טובה- -

גבי ויסמן: היא לא חלה על כל המרחב.

יואל חסון: - - ואתה אומר שלכן אתה לא חותם עליה.

יואל חסון: לעומת זאת משרד התיירות ומשרד הפנים אומרים שהיא טובה, ומבקשים לחתום עליה.

יואל חסון: מישהו יכול לכפות עליך לחתום עליה?

גבי ויסמן: חתמתי עליה בסופו של דבר כי היא פותרת נקודתית דברים קטנים.

יואל חסון: חתמת.

יואל חסון: רציתי לדעת באופן עקרוני, כי אם אתה לא חותם, אז לא חותם.

יואל חסון: סתם, אמרו לך לחתום – חתמת.

גבי וייסמן: אני יכול לא לחתום.

יואל חסון: אתה יכול לא לחתום?

יואל חסון: אז מה קורה?

גבי וייסמן: אז אין תב"ע.

יואל חסון: אבל אתה לא יכול להרשות לעצמך, המדינה יותר חזקה ממך.

גבי וייסמן: בסדר, יש שיקולים- -

יואל חסון: אבל אם הממשלה רוצה שתחתום ואומרת שזה מה שהיא חושבת שטוב – היא הממשלה.

גבי ויסמן: מי אמר שהממשלה רוצה לחתום על התב"ע הזאת?

יואל חסון: אבל אם כן?

יואל חסון: אם היא הממשלה, והיא אומרת שהיא רוצה שתחתום על התב"ע.

יואל חסון: אתה עובד אצל המדינה, לא המדינה עובדת אצלך.

גבי ויסמן: נכון, אבל זה לא המצב, התב"ע היא לא של הממשלה.

יואל חסון: של מי התב"ע?

גבי וייסמן: תב"ע סתמית.

יואל חסון: מה זה "סתמית"?

קריאה: התב"ע היא של הממשלה.

קריאה: היא נעשתה על ידי החברה הממשלתית לתיירות.

יוסי הירש: אם יש פרויקט לאומי, והיו דברים מעולם, אז המועצה הארצית יכולה להיכנס לנעליים של הוועדה המקומית, של הוועדה המחוזית, והיא יכולה לעשות תוכנית מפורטת, ואז להתגבר על התנגדויות.

נועז בר-ניר: אבל זה לא פרויקט לאומי.

יוסי הירש: אני חושב שכן.

יואל חסון: אבל מי עשה את התב"ע הזאת?

איילת עציון: החברה הממשלתית לתיירות של משרד התיירות.

יואל חסון: משרד התיירות זה ממשלה.

יוסי הירש: אבל זה מתנהל עשר שנים.

יוסי הירש: במידת הצורך אפשר להפוך את זה לפרויקט לאומי, ולדעתי, מדובר כאן באתר לאומי.

יוסי הירש: חוק התכנון והבנייה חשב על כל האפשרויות.

יואל חסון: מר ויסמן, שמונה שנים התב"ע הזאת רצה ומתגלגלת בין כולם – עכשיו נזכרתם להגיד שהיא לא טובה?

גבי ויסמן: לא, לא עכשיו.

גבי ויסמן: לפני כשנתיים-שלוש היא הגיעה לשולחננו.

גבי ויסמן: דנו עליה, הערנו הערות, אבל אמרו שזה כבר מאוחר.

יואל חסון: אז מה קרה שעכשיו התעוררתם?

יואל חסון: אתה אומר ממש בצורה ברורה שהיא לא טובה.

גבי ויסמן: אני אמרתי, אבל דילגת על משהו.

גבי ויסמן: אני אומר שוב: האתר או האירוע כולל מרחב ענק.

גבי ויסמן: כשמגיעות כל המכוניות והשטלים הם מתחילים מרחוק – אין שם תב"ע.

יואל חסון: למה לא ביקשת לתקן, להוסיף?

גבי ויסמן: זה נאמר על השולחן הזה- -

יואל חסון: מה זה "נאמר"?

יואל חסון: למה לא נעשה?

יואל חסון: שמונה שנים, זה התפקיד שלך.

יואל חסון: אז למה לא באת ואמרת – תתקנו, תוסיפו, תשנו.

יואל חסון: החזרת טיוטה אחרת.

יואל חסון: שמונה שנים זה נע ונד.

גבי וייסמן: אני מנהל קרקע, אני לא מתכנן.

יואל חסון: אבל יש לך עמדה.

גבי וייסמן: גם אם אמרתי את זה כשהיה דיון בנוכחות המבקר אני אומר שוב, שלא קם הגוף שינהל- -

יואל חסון: עזוב עכשיו את הגוף שינהל.

גבי וייסמן: אין מי שיתכנן.

יואל חסון: אני כן תופס ממך, אתה איש מקצוע.

יואל חסון: אתה עוסק באדמה, אתה יודע לנהל את האדמות במדינת ישראל.

יואל חסון: הביאו לך תב"ע – יש לך עמדה מקצועית שאני מכבד אותה.

יואל חסון: בלי להכיר אותך אני בטוח שאתה מבין עניין.

יואל חסון: אתה אומר לי: "אני אומר".

יואל חסון: אל תגיד – תשפיע.

יואל חסון: שמונה שנים זה רץ, תתקנו כאן, תוסיפו כאן, תעשו ככה.

יואל חסון: מה אמרת?

יואל חסון: חבר'ה, זה לא טוב – והחזרת.

יואל חסון: במה עזרת?

נועז בר-ניר: אדוני היושב ראש, אני יכול להתייחס?

יואל חסון: תן לו לסיים, ואז אתה.

יואל חסון: חבל שאתה לא מתייחס למה שאני אומר וחבל שזאת ההתנהלות כי זה בדיוק הסיבה לכך שהדברים נתקעים.

יואל חסון: זה הכול.

גבי ויסמן: אמרתי למי שאמרתי את זה, ואמרתי את זה לגוף שפנה אליי שאני אחתום, אותה חברה ממשלתית.

גבי ויסמן: התב"ע פותרת נקודה.

גבי ויסמן: אני גם אמרתי שכדי להכשיר את תחנת המשטרה כדי שתהיה לה תב"ע, אין בעיה לעשות שימוש חורג ואפשר היה להכשיר אותה כבר לפני שנה.

גבי ויסמן: אבל לא אני עושה את הדברים האלה.

גבי ויסמן: זה נאמר פה בפורום.

יואל חסון: מר ויסמן, תודה.

אברהם פרויליך: אני מצטרף לדעתו.

יואל חסון: מר פרויליך, שמענו.

גבי ויסמן: עוד לגבי הפעילות שלנו:

גבי ויסמן: בזמנו אחד מסעיפי דוח המבקר היה בעניין כל הקרוואנים הלא חוקיים והקונטיינרים שנמצאים שם.

גבי ויסמן: לאחר דוח המבקר הרמנו אותם.

גבי ויסמן: אלה קרוואנים של אירוח, של נדרים, של מצוות, של אירוח, ושם נעשה הרבה אוכל.

גבי ויסמן: אנחנו נותנים הרשאות בתיאום עם "המקומות הקדושים" לעשרים קרוואנים כאלה כל שנה, לרבות קרוואן נייד של שחיטה.

גבי ויסמן: זה קיים שם, שם נעשית שחיטה.

יוסף שווינגר: לא קיים, חד משמעית.

גבי ויסמן: גם השנה ניתן היתר לקרוואן שחיטה.

יוסף שווינגר: כנראה, עומדים לשחוט אותי.

יוסף שווינגר: אני לא זוכר ששוחטים באתר.

יואל חסון: מר בר-ניר, בבקשה.

נועז בר-ניר: זה אירוע שמתרחש מאות שנים.

נועז בר-ניר: יש לנו משימות רבות ארוכות טווח לבצע שמצריכות תיאום רב ותקציבים רבים.

נועז בר-ניר: מדובר על סכומים גדולים להכשיר את כל השטחים.

נועז בר-ניר: זה מצריך לקנות שטחים, מצריך עבודה רבה.

נועז בר-ניר: לא מעט משימות יש לנו: שיפור תשתית תחבורתית – דובר עליה; החלפת תשתית ביוב – לא דובר עליה.

נועז בר-ניר: צריך יהיה להחליף תשתית ביוב בעשרות מיליוני שקלים- -

איילת עציון: - - -

נועז בר-ניר: עשינו טיפול נקודתי זמני, אבל צריך יהיה לטפל בנושא הזה – להפריד את המושב מהאתר, כל סוגיית ההפקעה, כל נושא הרחבת שטחי ההדלקה, כל נושא קידום התב"ע, נושא הסדרת החניונים.

נועז בר-ניר: אלה דברים שמצריכים הרבה כסף וזמן.

נועז בר-ניר: הצוות פותר כל שנה עוד ועוד ומתקדמים.

נועז בר-ניר: גם רומא לא נבנתה ביום אחד.

נועז בר-ניר: יש מסורת של מאות שנים שלוקח זמן להסדיר אותה- -

יואל חסון: מאות שנים.

נועז בר-ניר: לא מאות שנים.

נועז בר-ניר: אני חושב שהתלבשנו על זה בשנים האחרונות, הדברים מתקדמים מאוד.

נועז בר-ניר: כמובן, אנחנו שואפים ליותר ומתקדמים כל פעם יותר- -

קריאה: - - -

יואל חסון: אם היית עושה את חלקך זה היה מאה שנה.

נועז בר-ניר: - - אבל צריכים לראות את זה בפרספקטיבה כזאת.

נועז בר-ניר: אין לנו היום היכולת להשקיע מאות מיליוני שקלים כדי לפתור את כל הבעיות.

נועז בר-ניר: זה ייקח, זה מתגלגל ומתבצע.

יואל חסון: תודה.

יואל חסון: בבקשה, מי אתה?

סעיד חמוד: אני סעיד חמוד, מנהל מרחב גליל עליון ברשות הטבע והגנים.

סעיד חמוד: קבר הרשב"י תחום בתב"ע 97 – שמורת טבע הר מירון.

סעיד חמוד: כל העבודות שהתבקשנו ונדרשנו לאשר יחד עם מקורות, עם מע"צ, עם משטרת ישראל, ועדת החמישה, עם מקורות – כולן בוצעו.

סעיד חמוד: אבל אני רוצה להסב את תשומת לבך ואת תשומת לב כולם, אדוני היושב ראש, שב-22 בחודש יתקיים האירוע, וב-25-24-23 במאי הכול יקופל, ועד שנה הבאה, שבועיים אחרי החגיגות אף אחד לא ידבר על החגיגות עד שבועיים לפני החגיגות בשנה הבאה, ושבועיים לפני כן יתחילו כל הבקשות לזרום אלינו.

סעיד חמוד: אני מבקש שיהיה מעקב אחרי הוועדה הזאת שאחרי הפינוי נתחיל לדבר על שנה הבאה.

יואל חסון: תודה רבה.

יואל חסון: סגן יושב ראש מע"צ, בבקשה.

מיכה קופילובסקי: אני משנה למנכ"ל מע"צ.

מיכה קופילובסקי: אנחנו זרוע ביצוע של המדינה, ואנחנו פועלים גם במקרה הזה לפי החלטות הממשלה.

מיכה קופילובסקי: השנה דווקא קיבלנו 1.5 מיליון שקל בנוסף לכל אותן עבודות שאנחנו עושים לפי תוכנית העבודה שלנו.

מיכה קופילובסקי: רובם בוצעו, חלק נמצאים בביצוע, חלק מחכים לאישורים כאלה ואחרים.

מיכה קופילובסקי: פה אני קצת חולק עם הקולגה מרשות הטבע והגנים – יש לפחות כביש אחד שעדיין לא קיבלנו לגביו את האישור הרשמי שלכם, אז אנחנו - - - מה שנקרא "בורמה ב".

מיכה קופילובסקי: הטרקטורים בשטח, אנחנו מחכים רק לאישור שלכם.

סעיד חמוד: הטרקטורים בשטח, אבל נכון לעכשיו- -

איילת עציון: - - - אישור- - -

סעיד חמוד: קיבלתם אישור לפזר מצעים ותהדקו אותם בשלב הזה.

יואל חסון: למה "בשלב הזה"?

יואל חסון: ואחר כך יש שלב ב'?

יואל חסון: לא ברור לך מה הם צריכים לעשות בסוף?

יואל חסון: למה השלבים האלה?

סעיד חמוד: החבר'ה ממע"צ פונים אלינו רק שבוע לפני כן, ואפילו שלושה-ארבעה ימים לפני כן.

סעיד חמוד: זה שמורות טבע, והחוק הוא המלך, לא המלך הוא החוק.

יואל חסון: משפט לא רע.

סעיד חמוד: דרך "בורמה ב'" נפרצה כדרך אש.

סעיד חמוד: במסגרת החוק אנחנו לא יכולים לתקן או להרחיב, אנחנו יכולים לשפר- -

יואל חסון: אני יודע שאתה עושה את תפקידך, אבל אם אתה יודע שהם כבר שמים מצעים זה אומר שהשלב הבא הוא ברור מאליו, אז למה לא ללכת עד הסוף?

סעיד חמוד: למה הם מחכים שלושה ימים לפני הזמן?

יואל חסון: אז מה, אתה עושה להם פרינציפ?

סעיד חמוד: זה לא פרינציפ, אבל יש צינור- -

יואל חסון: זה נראה לי פרינציפ, בינינו.

סעיד חמוד: זה לא פרינציפ.

סעיד חמוד: הכול שקול ו- -

יואל חסון: ומתוכנן.

יואל חסון: הפרינציפ מתוכנן, אתה אומר.

סעיד חמוד: מתוך הבנה ותבונה.

יואל חסון: לא, לא.

סעיד חמוד: אדוני היושב ראש, שנה שעברה- -

יואל חסון: תקשיב, סיכנו שלי יש אישור שלך אין, אז תן לי.

יואל חסון: בקושי הרווחתי את זה גם- -

קובי בכר: לפני שבוע דיברתי עם מנהל המחוז שלו וגם העברתי לו מכתב רשמי שלנו שהבקשה לנושא של הכביש הוא בקשה ביטחונית כי חס וחלילה בעת אירוע זאת תהיה הדרך של כל הכלים הכבדים וגם הידוק הקרקע הוא לא מספיק כי צריך להיות גם זיפות.

קובי בכר: המנהל שלו הבטיח לטפל, ועד לרגע זה, זה לא נעשה.

יואל חסון: אתה אמרת לי משהו חשוב.

יואל חסון: קודם אמרת בדבריך שאתה מצפה ממני שאני אדאג שבפעם הבאה זה לא יהיה שבועיים מראש.

יואל חסון: בסדר, הטלת עליי אחריות – אני אעשה מה שאני יכול בעניין.

יואל חסון: אבל אני מבקש ממך עכשיו, לפנים משורת הדין, כשאנחנו נמצאים כבר שבוע לפני האירוע שתיתן להם את האישור המלא.

סעיד חמוד: זה של מע"צ – בטיפול.

יואל חסון: אל תגיד לי "בטיפול".

יואל חסון: אי אפשר.

סעיד חמוד: זה לא בטיפולי.

יואל חסון: אז של מי?

סעיד חמוד: זה בטיפול המנהלים שלי, וזה יטופל.

יואל חסון: אבל אתה נותן להם חוות דעת אחרת.

יואל חסון: המנהלים שלך הרי יגידו שאתה לא נותן להם.

סעיד חמוד: כולם מאשימים עכשיו את רשות הטבע והגנים שהיא לא נותנת את האישורים- -

יואל חסון: אני מצטט מה שאמרת.

איילת עציון: אני אגיד לפניו עוד מילה כי אנחנו מתנהלים מול אלי אמיתי באופן שוטף משנה שעברה ועד השנה, ולא קיבלנו אישור בכתב אמנם, אבל קיבלנו אישור לבצע את זה.

איילת עציון: מעורב גם סגן שר האוצר לאישור שנתקבל בעל-פה טלפונית- -

נועז בר-ניר: גם אני דיברתי עם מנכ"ל רשות הטבע והגנים.

איילת עציון: יפה- - -

סעיד חמוד: איפה האישור שלך?

סעיד חמוד: תציגי את האישור שלך.

איילת עציון: אמרתי שהאישור הוא לא בכתב.

איילת עציון: אנחנו מתנהלים עם גורמי מדינה- -

סעיד חמוד: תציגי את האישור שלך שקיבלת בכתב.

איילת עציון: עכשיו זה כבר שלב- - -

מיכה קופילובסקי: אבל את האישור לעשות מצעים קיבלתי בדיוק באותה צורה, לא בכתב.

מיכה קופילובסקי: הרימו אלינו טלפון ואמרו שאנחנו יכולים לעשות את המצעים.

סעיד חמוד: אדוני היושב ראש, אנחנו היינו צריכים לרדוף אחרי מע"צ בנובמבר שנה שעברה.

סעיד חמוד: אני יכול להוציא פה מסמכים על זה- -

יואל חסון: מה שמך שוב?

סעיד חמוד: סעיד חמוד.

יואל חסון: סעיד חמוד, תהיה רגע חמוד.

יואל חסון: אתה כנראה, חמוד רק בשם.

יואל חסון: אנחנו חמישה ימים מהאירוע – אני מבקש ממך, כמו שניתן אישור למצעים – אני אומר "מצעים" כאילו אני יודע מה זה, אני בכלל לא יודע במה מדובר.

קריאה: כורכר.

יואל חסון: מאה אחוז.

יואל חסון: באותה רמה שניתנו האישורים למצעים תיתנו את האישור לשלב הבא.

יואל חסון: בסדר?

יואל חסון: אני הולך להתקשר לממונים שלך היום, עוד הערב.

גבי ויסמן: הוא לא יכול לתת לו אישור כי אין תב"ע.

גבי ויסמן: אין תב"ע, אתה לא יכול להוציא היתר.

יואל חסון: אז למה שמו מצעים?

גבי ויסמן: כי מצעים זה דרך כורכר – אד-הוק מקפלים.

יואל חסון: הזיפות דורש תב"ע?

סעיד חמוד: כן, כן.

סעיד חמוד: אני מנסה להסביר לך, אדוני היושב ראש.

קריאה: אם זה מוכרז כדרך ביטחון אפשר לשים אספלט.

איילת עציון: אלה ההערכות של המהנדסים שמדברים על זה כבר משנה שעברה, ואז הנזק לרשות יהיה - - -

יואל חסון: אבל הוא אומר שצריך תב"ע.

סעיד חמוד: תנו לי להסביר את זה.

סעיד חמוד: במקום שיש סכנה לסחף המצעים לנחל אישרנו ציפוי אספלט.

יואל חסון: בלי תב"ע.

סעיד חמוד: בלי תב"ע.

יואל חסון: איך יכול להיות?

סעיד חמוד: זה שיפור.

יואל חסון: אה, זה שיפור.

יואל חסון: אני לפעמים לא יודע אם אתם עובדים עליי או על עצמכם.

יואל חסון: חמודי, תקשיב לי בבקשה, אם יש פה מסלול שבו ניתן לעשות זיפות כדי שלא יהיה סחף, והם באים ואומרים שבנקודות האלה יש סחף – שם אתה מרשה להם לעשות זיפות?

יואל חסון: כן או לא?

סעיד חמוד: אני אומר לך שוב: במקום שיש מקום לבצע אספלט נתנו אישור לבצע אספלט, ובמקום שאנחנו רואים לנכון לא לשים אספלט – אנחנו לא נעשה אספלט.

סעיד חמוד: לפני שלושה ימים עברתי שם עם רכב רך, גם בירידה וגם בעלייה – גם עליתי וגם ירדתי.

יואל חסון: בינתיים, חמוד, אני יודע מי המלך – אתה כנראה המלך.

יואל חסון: אתה כנראה החוק.

יואל חסון: הבנו מי המלך – יש מלוכה בישראל.

יואל חסון: אני מבקש, איילת, זה משהו שמטריד אותי כי הנושא של הכלים הכבדים הוא סוגיה קריטית.

איילת עציון: יצא בכתובים.

סעיד חמוד: כלים כבדים לא יכולים לעלות שם – לא מנופי אבי ולא משאיות ולא מובילים.

סעיד חמוד: בואו לא נעבוד אחד על השני – הדרך היא ברוחב של שלושה מטרים.

סעיד חמוד: בשביל להרחיב את הדרך הזאת צריך תב"ע.

סעיד חמוד: תגישו תב"ע כמו שצריך, תאשרו אותה, ואנחנו נאשר אותה.

איילת עציון: - - -

יואל חסון: בבקשה, מיכה, תמשיך.

מיכה קופילובסקי: המשמעות של העבודות שאנחנו צריכים היא קודם כול בעניין של בטיחות, נגישות ולוגיסטיקה של מכוניות רבות שמגיעות לשם, חוץ מבקשות מיוחדות של המשטרה וגופים אחרים שקשורות לביטחון.

מיכה קופילובסקי: בתקציב הרגיל של תוכניות העבודה השקענו השנה כ-9 מיליון שקל.

מיכה קופילובסקי: אני מדבר על כל המערכת סביב אתר מירון בריבודים, תאורה.

מיכה קופילובסקי: כזרוע הביצועית של המדינה קיבלנו ממשרד התחבורה תקציב ייעודי של 1.5 מיליון שקל וגם טיפלנו בנושאים של בטיחות, תאורה, אספלטים, הסדרת חניונים ודרכים ביטחוניות.

יואל חסון: תודה.

יואל חסון: הרב שווינגר, התקבלה שאלה מאזרח שצופה בנו דרך האינטרנט.

יואל חסון: הוא כותב: "אחת הבעיות המחרידות מדי שנה היא החלק הנוראי בתוך הציון המכיל תקן של רבבות מתפללים.

יואל חסון: מדי שנה – עשרות התעלפויות ומצבי חירום, אין מערכות אוורור, אין קליטה סלולרית".

יואל חסון: מה יש לך לומר על זה?

יוסף שווינגר: יש מערכת אוורור שפועלת במלוא התפוקה – עובדתית זה לא נכון.

יואל חסון: היא מספקת?

יוסף שווינגר: אני יכול להגיד כמעט במאת האחוזים.

איילת עציון: היא חדשה.

יואל חסון: היא הוחלפה בשנה שעברה?

יוסף שווינגר: כן.

יוסף שווינגר: היא גובתה ושופרה לאין ערוך.

יוסף שווינגר: שנית, אין פתרון אולטימטיבי, אם אנחנו רוצים להכניס לחדרים של כמה מאות מטרים רבועים מאות אלפי אנשים.

יוסף שווינגר: על זה גם התריע הרב פרויליך – המשטרה מנסה יחד עם סדרנים שלנו לווסת את הלחצים.

יוסף שווינגר: אבל אם אנחנו רוצים שכל אחד שמגיע לשם יגמור את ספר תהילים אולי ייכנסו במהלך היום 200 אנשים.

יוסף שווינגר: המטרה היא לאפשר כמה שיותר כניסה.

יוסף שווינגר: אני מודה- -

יואל חסון: יש מישהו שמנהל את הכניסה ואת היציאה?

יוסף שווינגר: יש סדרנים ויש אנשי משטרה.

יוסף שווינגר: על זה התריע הרב פרויליך שלפעמים הם עשו את זה אולי יותר מדי בחדווה.

יוסף שווינגר: אבל בגדול הוויסות הוא באמת קשה.

יוסף שווינגר: אבל אנחנו לא יכולים להעביר את רשב"י לכיכר מלכי ישראל.

יוסף שווינגר: זה מבנה ישן של 300 שנים, והמטרה היא לאפשר כניסה וחזרה.

יואל חסון: עוד מישהו רוצה לומר משהו?

קובי בכר: אני רוצה להוסיף לנושא הזה גם בעניין החברות הסלולריות.

קובי בכר: אני יודע שמספר חברות מתגברות את האתר באתרים זמניים כדי לאפשר קליטה.

יואל חסון: עוד מישהו רוצה לומר משהו לקראת סיום?

מרדכי הלפרין: אני מהיישוב מירון.

מרדכי הלפרין: אני מוכרח לומר שמבחינת היישוב מירון אכן נעשו גם השנה עבודות תשתית שיקלו על היישוב מירון לקבל את העולים לציון הרשב"י לא רק בל"ג בעומר, אלא במשך כל השנה כולה, כי לא הוזכר כאן שיש עוד למעלה מ-100 ימים בשנה שבהם אלפי אנשים מגיעים למקום שהתשתיות שלו לא ערוכות לקבל אותם.

מרדכי הלפרין: אני מוכרח לציין שגם במשרד התחבורה, באמצעות הסמנכ"ל מר זוכמן וגם בשטח עצמו באמצעותו של ראובן אדרי שהוא גם מטעם החברה לתשתיות, אבל אני מבין שהוא גם זרוע ביצועית יעילה ביותר של ועדת החמישה – נעשו דברים גדולים.

מרדכי הלפרין: ככל ששמענו על השיפורים האדירים ועבודת הקודש שנעשתה בידי ועדת החמישה בראשותו של מר אלכס ויז'ניצר בתוך האתר שעליהם הם מופקדים, דהיינו חלקה 12 וחלקה 70, שעליהם המבנה של הרשב"י והחצר האחורית – ביחס הפוך לחלוטין נראית החזית של הרשב"י – מקום שעליו לא מופקדת ועדת החמישה.

מרדכי הלפרין: בכל המבוא של אותם אלפי רבים שמגיעים במשך כל השנה ומתקרבים לאתר המצב הולך ונעשה גרוע מיום ליום.

מרדכי הלפרין: אני אומר את זה באחריות מלאה.

מרדכי הלפרין: אני חי במקום, מתפלל במקום שלוש פעמים ביום.

מרדכי הלפרין: אנשים שלנו מתגוררים מתחת לאתר ביישוב העיקרי וגם מעל האתר במוסדות החינוך שממוקמים שם.

מרדכי הלפרין: היכולת שלהם לנסוע במכוניות שלהם מלמעלה למטה הולכת ונעשית קשה יותר ויותר בכל התקופה האחרונה בגלל האי סדר והבלגן הגדול שגורמים לו במקום הרוכלים שנמצאים במקום ללא אישור, למיטב ידיעתי.

מרדכי הלפרין: אנחנו מתנהלים מולם גם בדרכים משפטיות ולא זוכים כל כך לסיוע בנושא הזה מרשויות המדינה.

מרדכי הלפרין: המשטרה טוענת שפקחים של הרשות המקומית צריכים לבצע הרחקות, והמשטרה צריכה לתת גיבוי.

מרדכי הלפרין: ראש המועצה האזורית שיושב לידי יאמר שאין מספיק משאבים כספיים להעסיק פקחים בכלל, ואנחנו נופלים בעניין הזה בין הכיסאות.

מרדכי הלפרין: מדרכות שנסללו בהשקעה רבה מאוד של המדינה לפני כעשר שנים נתפסות על-ידי אותם רוכלים.

מרדכי הלפרין: אף על פי שאני מסכים עם מר ויסמן שהתב"ע לא פותרת את ההיקף הגדול שהיא צריכה לפתור היא לפחות פותרת את ההיקף המצומצם וההכרחי בעשיית סדר במקום שתקל גם עלינו ותיתן לנו את איכות החיים הנדרשת.

יואל חסון: תודה רבה.

יואל חסון: עמית סופר, בבקשה.

עמית סופר: צהריים טובים.

עמית סופר: בראש ובראשונה אני חייב להודות קודם כול לאותם משרדים שעושים באמת עבודה נפלאה: משרד התחבורה ויצחק זוכמן שהזכיר ידידי מרדכי – עושים עבודה מבורכת גם מסביב וגם ביישוב עצמו; וכמובן, משרד התיירות באמצעות "המקומות הקדושים".

עמית סופר: אבל אני שוב חוזר למה שאמרתי בדיון הקודם, ואני שמח שהיושב ראש נכנס לעובי הדברים.

עמית סופר: על הרשות המקומית עדיין מוטלים דברים לא פשוטים גם מבחינת המעמסה הכספית וגם דברים שנדרשים, גם בנושא הניקיונות.

עמית סופר: לא מדובר רק על האירוע עצמו, אלא על מהלך כל השנה: ניקיונות, ביוב, גנים ציבוריים, תאורה.

עמית סופר: אדוני היושב ראש ציין את זה בהחלטה האחרונה שלו – עדיין מפנים את כל הדברים האלה לכל הגורמים, אבל ללא פתרון.

עמית סופר: שוב, זה לא ממעיט מהעשייה המבורכת שנעשית על-ידי משרד התיירות ומשרד התחבורה – עדיין המדינה צריכה להבין שהיא צריכה לתקצב בסכום מסוים את הרשות המקומית כדי שהיא תיתן את המענה שמרדכי מציין פה.

עמית סופר: לפיקוח גם נדרשת הצבת נקודת משטרה במקום, ולכך נדרשת תב"ע.

עמית סופר: עם כל הכבוד לפקחים שלנו, הם לא יכולים להתמודד לבד עם מה שקורה שם ומעבר לדברים שהוזכרו.

עמית סופר: חייבים להיות כאן קריאה.

עמית סופר: נמצאים כאן נציגים ממשרד מבקר המדינה, ובצדק הם מבקרים תמיד את הרשות המקומית, אבל אולי פעם אחת בדוח ייכתב גם שהגיע הזמן שגם הרשות המקומית תתוקצב.

עמית סופר: הם רק מגישים את זה כתשובה של המועצה.

עמית סופר: לדעתי, זה צריך להירשם כביקורת של המבקר שהמועצה האזורית מרום הגליל, דלת האמצעים, מתמודדת עם 1.7 מיליון מבקרים בשנה, ולכן צריכה לקבל תקציב ייעודי למועצה.

עמית סופר: עד היום אני לא ראיתי את זה בדוח של המבקר.

עמית סופר: תודה רבה.

יואל חסון: אני מודה לך על הדברים.

יואל חסון: אני רוצה לסכם את הדיון.

יואל חסון: יש מישהו שמרגיש שחשוב לו להגיד משהו שלא נאמר בדיון?

זאב קשש: לא התייחסו בדיון לנושא האבטחה הרפואית.

זאב קשש: זה האירוע הגדול ביותר במדינה, כך שגם ההיערכות הרפואית חייבת להתבצע בהתאם.

זאב קשש: כארגון איחוד הצלה אנחנו כבר כמה שנים נערכים שם ופועלים במקום בתיאום עם כוחות מגן דוד אדום.

זאב קשש: בשנים הקודמות היו בעיות קשות בתיאום ובאפשרות לתת לנו לפעול במקום.

זאב קשש: יש חשיבות רבה למספר רב של כוחות חובשים וציוד רפואי שיפעלו במקום, בפרט שיש שם דוחק גדול במקום הציון.

זאב קשש: זה ציבור חרדי מכל הגוונים, וחשוב להכיר אותו, ולכן חשוב שיהיו שם אנשים שמכירים ויודעים איך לפעול שם.

זאב קשש: אני תיאמתי את הדברים מול משטרת ישראל, מול קובי בכר ומול "המקומות הקדושים".

זאב קשש: אני רק רוצה לוודא עם הוועדה שהשנה יאפשרו לנו לפעול שם ויעשו את הכול בתיאום.

יואל חסון: אני מודה לך על ההערה.

יואל חסון: מגן דוד אדום, בבקשה.

שמעון אבוטבול: אחרי שמיצו את כל הדברים חשבתי לשתוק ולהקשיב כי הדברים נעשים כמו שצריך.

שמעון אבוטבול: אף על פי שאנחנו עובדים מול המתאמים שהם "המקומות הקדושים", אני יכול להגיד לך שההכנות להילולת מירון בשנה הבאה כבר התחילו.

שמעון אבוטבול: אני לא יודע מה אחרים, אבל אנחנו יודעים בכמה ישיבות אנחנו משתתפים.

יואל חסון: שווינגר מסתכל מופתע.

שמעון אבוטבול: הוא יכול להיות מופתע.

יואל חסון: אולי הוא חושב שהוא לא זומן לדיון.

שמעון אבוטבול: הם מוזמנים לדיונים.

קריאה: לדיונים איתם הם מביאים את שח"ל.

יואל חסון: שלא נצטרך את שח"ל.

שמעון אבוטבול: נכון, אתה צודק.

שמעון אבוטבול: אבל נט"ן זה בסדר.

שמעון אבוטבול: במהלך השנה אתם דנתם פה רק על אירוע ל"ג בעומר.

שמעון אבוטבול: מגן דוד אדום נמצא במירון כל השנה.

שמעון אבוטבול: אם חושבים של"ג בעומר זה האירוע היחיד שם – טועים.

שמעון אבוטבול: יש שם עוד מספר אירועים במהלך השנה, כמו ערבי ראש חודש, ז' באדר, שבתות, ראש השנה, יום כיפור – הרבה מאוד אירועים.

שמעון אבוטבול: מגן דוד אדום מציב שם אמבולנס.

שמעון אבוטבול: דיברו בוועדות שצריכה להיות תחנת משטרה, אבל לא הרבה יודעים, לבד ממבקר המדינה, שאנחנו שמים שם אמבולנס במהלך השנה, וזה נתון לחסדיו - -

יואל חסון: כמה אמבולנסים אתם שמים באותו יום?

יואל חסון: כמה יהיו שם באזור?

שמעון אבוטבול: על-פי הערכות, אנחנו שמים עשרה אמבולנסים רגילים, שתי ניידות טיפול נמרץ, שתי תחנות אירוע רב נפגעים ופורסים שתי מרפאות – אחת ראשית שהיא סמוכה ועוד אחת למטה, ממש בכניסה, ובאמצעות מתנדבים שלנו במרחב- -

יואל חסון: כמה אירועים רפואיים היו בשנה שעברה?

שמעון אבוטבול: 250 טיפולים.

יואל חסון: מי נתן מענה לכל זה?

שמעון אבוטבול: מגן דוד אדום.

שמעון אבוטבול: מתוך המתחם של הקבר המתנדבים של מד"א שהנציג שלהם נמצא כאן לידך.

זאב קשש: "איחוד הצלה".

זאב קשש: "איחוד הצלה" משקיע מכספו, לא מקבל שקל על הפעילות שלו שם, בניגוד למד"א, מקים מרפאות, ציוד רפואי ומתנדבים מכל הארץ.

יואל חסון: הוועדה מאוד מעריכה את פעילות "איחוד הצלה".

שמעון אבוטבול: הרב קשש, בוא לא נקשוש עצים- -

יואל חסון: אין פה ריב קרדיטים עכשיו.

יואל חסון: אל תיכנס לי לריב קרדיטים, "איחוד הצלה" עושים עבודה מאוד יפה, ואני מכבד אותם על זה, כמו שאתם עושים עבודה יפה.

קריאות: - - -

יוסף שווינגר: בנושא אחר משפט אחד.

יואל חסון: לא, לא, לא.

יוסף שווינגר: יושב כאן נציג משרד התחבורה שחייבים לציין אותו לשבח – דרור גנון.

יוסף שווינגר: הוא ביישן, כנראה.

יוסף שווינגר: משרד התחבורה, בזכות פועלו ובזכות מר אלבז ממשרד התחבורה מעמידים לרשות הציבור שטלים חינם מכל החניונים הרחוקים לכיוון האתר ומגיע להם יישר כוח.

יואל חסון: אני שמח מאוד.

יואל חסון: מד"א, תודה רבה לך.

שמעון אבוטבול: אני יכול להגיד עוד משהו?

יואל חסון: לא.

שמעון אבוטבול: קטעת אותי.

יואל חסון: לא, אבל אתה יכול לדבר עד אין-סוף.

שמעון אבוטבול: אני לא דיברתי עד אין-סוף.

שמעון אבוטבול: אתה פשוט רוצה לתת קרדיטים- -

יואל חסון: בבקשה.

יואל חסון: שלא תצא בתחושה שלא זכית לומר את כל מה שרצית.

שמעון אבוטבול: אתה יודע מה – סיימתי.

יואל חסון: לא, למה?

יואל חסון: תגיד.

שמעון אבוטבול: לא, אני רוצה לסיים.

יואל חסון: אני מודה לך.

יואל חסון: נציג המבקר, מנהל האגף הבכיר, מר הירש, בבקשה.

יוסי הירש: הקשבתי לדיון הזה, והוא נע כמו מטוטלת בין השתפכויות לבין ביקורת, וכנראה, יש גם מזה וגם מזה.

יוסי הירש: כשהתחלתי את המעקב קראתי דבר ראשון את פרוטוקול הדיון של ועדת הפנים מיוני 2010.

יוסי הירש: שם דובר על כך שהכול בסדר ויופי – הייתה מסכת של השתפכויות – ועכשיו פתאום אני מבין שיש הרבה דברים שבעצם לא היו בשנה שעברה, ואולי בעוד שנה אנחנו נדע מה חסר, ואנחנו, כמובן, במחלקה של מה שחסר.

יוסי הירש: רק מילה אחת, ברשותכם, לגבי מנהל האירוע: הוויכוח שהיה פה מוכיח את החיוניות של מנהל אירוע.

יוסי הירש: מנהל אירוע במשרה מלאה כל השנה, כל הדברים האלה שהתעוררו – האם יהיו 30 מפקחים מטעם משרד הבריאות, 60 מפקחים או חמישה מפקחים – לא המשטרה צריכה לקבוע כמה מפקחים צריכים להיות.

יוסי הירש: המשטרה לוקחת על כתפיה את העניין, אבל זה לא תואם את החוק, לדעתי, ואתם יכולים לבדוק את זה.

יוסי הירש: התעוררה השאלה האם יש בכלל כתובת.

יוסי הירש: לדעתי, יש כתובת – הכתובת היא ועדת החמישה.

יוסי הירש: זה גם לדברים של מר ויסמן שכאילו אין כתובת.

יוסי הירש: יש כתובת – הכתובת היא ועדת החמישה.

גבי ויסמן: זה לא גוף שיכול להקצות את הקרקע.

גבי ויסמן: לא שמעו אותנו אפילו, לא שמעו אותנו עד היום.

יוסי הירש: אז יכול להיות שוועדת החמישה צריכה להנחות, אבל צריך להקים את הגוף.

יוסי הירש: מנכ"ל משרד התיירות שנמצא כאן הבטיח שאחרי שנתיים שהחלטת הממשלה לא בוצעה אולי סוף-סוף היא תתבצע.

יואל חסון: תודה רבה לך, מר הירש.

יואל חסון: אני מבקש לסכם את הדיון.

יואל חסון: אני מודה לכל המשתתפים – לשר ולמנכ"ל, לרב המקומות הקדושים ולכל המכובדים שהגיעו לכאן ונמצאים איתנו.

יואל חסון: הוועדה ביקשה לקיים את הדיון כדי לעקוב אחר הדרך שבה הממשלה והגורמים הרלוונטיים בה קיימו ומקיימים את מסקנות דוח מבקר המדינה ומשפרים את מה שהיה צריך להיות משופר.

יואל חסון: סך הכול צריך להגיד שלעומת הדיון הקודם והדיון הנוכחי על האירוע שייערך בעוד כמה ימים יש תחושה שחל שיפור ניכר בשטח בדברים רבים.

יואל חסון: עדיין הוועדה מוטרדת מכך שנראה שחלק מהדברים נסגרים מאוחר מדי וברגע האחרון.

יואל חסון: אין כאן באמת תכנון לאירוע ידוע מראש כל שנה – נראה, שהדברים הם ברגע האחרון, אבל איכשהו הנס עוזר לנו לצאת מזה יחסית בשלום, אבל זה לא נראה לי נכון והגיוני.

יואל חסון: כדי שנוכל לדעת ולוודא שהדברים לא נסגרים ברגע האחרון אתם כגורם מתכלל ואחראי – וכך הגדיר את זה השר, זאת הייתה אמירה חשובה – הדבר הזה חייב להיות ברור לגבי תכנון האירוע בשנה הבאה.

יואל חסון: כמה דברים נקודתיים שעלו, ואני מבקש לוודא: אני מבקש מנציגת משרד הבריאות שעד מחר ב-12:00 בצהריים יגיע מכתב מהממונים, ממי שאחראי לזה אל הוועדה עם העתק לשר התיירות, העתק לרב המקומות הקדושים ולכל הגורמים הרלוונטיים, כמה מפקחים יהיו בזמן האירוע – מתחילתו ועד סופו.

יואל חסון: זה נתון שהייתם צריכים לדעת עד עכשיו, וזה שאתם לא יודעים אותו זאת תקלה, לדעתי.

יואל חסון: אני מבקש לדעת את זה עד מחר ב-12:00 בצהריים.

יואל חסון: הרב פרויליך, אני מבקש שתעביר את דבריך לשר התיירות, לפנות אליו, ואם יש תקלות, כפי שציינת – אני לא יודע לשפוט את זה – צריך להעביר את זה למשרד התיירות ולשר התיירות.

אברהם פרויליך: אולי נשמע את התגובה שלהם.

יואל חסון: אתה תפנה אליהם, והם יענו אליך.

יואל חסון: בעניין הזה אני לא הגורם באמצע, זה כבר עניינכם.

אברהם פרויליך: אם הם יענו.

יואל חסון: בעניין ההפקעה – תוך 120 יום הממשלה חייבת להחליט מי הגוף שהולך לקבל לידיו את הקרקע הזאת.

יואל חסון: מתי התחילו להיספר 120 יום?

קריאה: בשבוע שעבר, ב-5 במאי.

גבי ויסמן: למעשה, בשבוע הבא זה יפורסם ברשומות.

יואל חסון: אז יש כאן 120 יום – זה זמן ארוך מספיק כדי להחליט מי הגורם שיקבל לידיו את הקרקע שהופקעה.

יואל חסון: אנחנו נוודא, והוועדה גם תעקוב אחר זה, ובעוד 60 יום נוציא נייר כדי לוודא האם לקראת 60 היום הבאים כבר החלטתם בכיוון הזה.

יואל חסון: אנחנו נוודא שאתם אכן מבצעים את התהליך הזה, שתוך 120 יום יהיה מי שייתן את הקרקע.

יואל חסון: דבר נוסף – ועדת החמישה מרכזת בדרך כלל את כל המחלוקות, את הבעיות ואת המסגרות.

יואל חסון: העלו פה כמה נושאים כמו הדרכים של מר חמוד, המצעים – אלה שצריכים זיפות ואלה שלא צריכים זיפות.

יואל חסון: תכריעו את הדבר הזה.

יואל חסון: אם אתה אומר שמה שנדרש לגביו זיפות הוא מוצדק, ואכן דרוש בו זיפות – אז תן להם אישור לזפת אותו; מה שלא – תתווכחו אחר כך על התב"ע.

יואל חסון: אתם צריכים להחליט את זה עכשיו, נכון?

יואל חסון: הזיפות צריך להיות ממש בימים הקרובים, נכון?

יואל חסון: אני מבקש ממך, חמוד, אתה נמצא שם כל הזמן – תהיה חמוד, תעלה ותחליט מה מותר.

יואל חסון: תסכימו על הזיפות.

סעיד חמוד: אדוני היושב ראש, כל מה שהוחלט לזפת – זופת.

יואל חסון: ואת השאר אין אישור לזפת?

יואל חסון: אין אפשרות לחשוב שנית על הדבר הזה?

סעיד חמוד: אני מוכן לחשוב שנית.

יואל חסון: אתה מוכן לחשוב שנית?

יואל חסון: מאה אחוז.

יואל חסון: אז אנחנו סיכמנו שאתה עם נציגי מע"צ עושים חשיבה מחודשת?

יואל חסון: חמוד, סיכמנו את זה?

סעיד חמוד: סוכם.

יואל חסון: מעולה.

יואל חסון: דיברנו על החול, צריך לדבר גם על הקודש.

יואל חסון: מדובר באירוע משמעותי מאוד גם מבחינת הדת היהודית וגם מבחינה לאומית.

יואל חסון: אני רוצה לאחל לכל העולים לשם שייהנו מהאווירה וייהנו מהקדושה, ושהאירוע יעבור בשלום ובהצלחה.

יואל חסון: כל מי שיושב כאן ואחראי לזה – יש לכם באמת עומס ואחריות כבדה על כתפיכם.

יואל חסון: אני מאחל ומתפלל שהכול יעבור בשלום ויהיה מאורגן כהלכה, ונוכל לסכם בדיון סיכום שנקיים שהדברים עבדו כהלכה.

יואל חסון: אני יכול לעדכן אתכם שמנהלת הוועדה לביקורת המדינה תהיה שם ותהיה בין העולים, אז היא גם תוכל לספר לי בזמן אמת- -

קריאה: מה מספר הרכב?

יואל חסון: היא תגיע כמו כולם בדיוק כדי לדעת שזה עובד.

יואל חסון: לכן יש לנו מקור ישיר שידווח לנו איך הדברים עובדים.

יואל חסון: אני רוצה להודות לכולכם על ההשתתפות ומאחל לכם בהצלחה.

יואל חסון: תודה רבה לכולם.